url: =2014 Census leh Zomi\nTutung peuhmah kithutuak takin ZOMI ciliai dih ve ni ee. Zomi, Tedim, Chin cihte koi maan zaw cih zong nawlkhin photin kithutuah ding sin limlim leng ut mahmah hang. I sanggam Mizo te in Mizo ciliai thei uh ahih manin eite phakzawh ding hi nawnlo uh hi. India lama i sanggam dangte zong Zomi ah kigawm khin ta uh hi. Zomi pen i kawllukhu ding hi-a, tua nuai ah Teizang, Saizang, Zo, Khuano, Sihzang,Dim,ctp. ihihnate abeituan ding hilo hi.


timestamp: atn

url: =Khenpi 8 ~ MUC\nAdmin 10:11:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nSDA Upna Thugui Tello Uh Ahia, Bang?\nA Theology uh khial aihmana a Missiology uh Sawilen gawppah\nHih thulu in laisimte ngaihsut ding thu nih ong pia hi—SDA Upna thuguilet Sutna(theology) telnapi atello kineih uh hiam? 2) Atello takpi mah uh hiam cih ngaihsut ding thu nih om hi.\nKa neulai-in ka uu(Hau Suan Mang) tawh zingsang phalvakma in gamkang vu liaka vak gamsa bengin ka kuan uh hi. Mun khat pan apam mual ka en uh le ken sazuk gol mahmah khat ka mu hi. Ka uukiangah hi alai ah sazuk, cin kawkin kagen khialkhial hi. Athau keekin, meisah khup sain, kunpian khikhee in aman zong en hi. Kawk kawmin hilh hilh taleng, muthei mahmahlo hi. Tawlpi khat ka kihilhna un khua ong vakta hi. Tua ciangin, keimuh sazuk pen, agalaa singbawk nahileh dih mawk hi.\nIh muhna a man kei leh ingimna zong manlo-a, isepkhiatna zong manlo pah hi. Tua manin Kawlgam SDA Mission makaite in Conference deihte tungah hizaha sum, hun le thatang beia alangdona uh ahang pen Pawlpi le Kipawlna(Church and Organiztion) thu tawh kisai amau telzia tunga kinga ahi hi.\nRB Tongluan in amei ong dawksak:\nHih anuaia lai copy pen, RB Tongluan Adventist Thukizakna Lom 7, Hawm 1; March 1, 2013 a kihawmkhia, Seventh-day Adventist (Mission), Pinlon 9, Kalemyo pan ahi hi(A laimai bup ettheih dingin Apendix - K ah om hi). Hih in upna thuguilet pomzia tawh kisai-a union buppi thumuhdan a huamkhin loh hangin Conference langdona ah nasiataka diangte thumuhdan omzia hi, cih pen kinial theilo hi.\nAthu simsuksuk lehang pawlpi kizop dan le innkuan genteh hi. Pawlpi kizopzia hinapi gupna tawh thukhupna bawl hi-- SDA pen leitungbup ah pawlpi khat bek hi, GC pan Division, union, local mission, le Circle dong kizom diudeu, ci hi. Atawpna ah, Kale, Tahan, Tamu, circle leader Pr Ngo Khaw Nang, Pr Vanlal Chhawnna, le Pr Khai Lian Mang-te tawh kizomlo, Adventist kici pong mawkte pen, Pasian in “Note kong thei ngei kei hi(Matt 25:12) cih san lel ding hi” cih tawh khum hi.\nTua dan himawk leh, China gama Adventist kici mi tul 100 valte bang dinmun ah koih ding? Amau pen SSD huam sung ah om napi, SSD sungah kizopna omlo hi. GC tawh zong kizomlo uh hi.\nHih atunga ankampak meel tawh kiciamteh mun teng pen athukhupna ahi hi. Lai siangtho mun thudopphah(context) le Laisiangtho thuguisutna ah Gupnathu Laisiangtho gen dan tawh akituak mah hiam cia ngaihsut phat mahmah ding akisam mun teng ahi hi.\nThu Omzia Etphatna\n1) Hih atunga lai in SDA Pawlpi kizop diu-deu dan gen hi. Tua pen leitungbup SDA pawlpi kizopna (organizational administrative structure) hi. Pasian in pawlpi nih neilo hi, ci-in Noah Tembaw tawh gentehna pia hi. Pawlpi le kipawlna(Church le organization) thu nih kibang mah hiam? Organization le pawlpi ahi hiam?\n2) Tua sunga omte bek Pasian in thei ding cih ahihleh, tua pualama omte Pasian in theikhalo a, gumlo takpi ding cihna ong suaksak uh hi. Hih pen Middle Ages laia Roman Catholic in Pawlpi thu apomdan uh tawh kibang lian ahi hi.\n3) Hih in Gupna vai-a SDA pawlpi upna thuguipom sutna (sotereology) tawh akituak mah ahi hiam?\n4) Ahihkeh, Conference-te a huatman uha, tuabanga gelh/gen gawp ponguh hizaw hiam?\n1. Pasian in pawlpi nih neilo hi cih pen a tangpi in khiallo hi. Ahizongin gupna tawh kisai-in Mission le Conference kideidanna ah vabulh pen Laisiangtho gen gupna ngahzia le SDA pawlpi letzia tawh kituak lo hi. LST le SDA pawlpi pomdan ah “Pawlpi”(church) le “Kipawlna”(organization) kibanglo hi. Pawlpi(church) pen kipawlna(organization) hilo hi.\n2. Atunga RB Tongluan sunga agen GC, division, union, section, circle acihte uh pen, SDA Church Manual(CM) sungah “Organzational” le “Administrative Levels” bek ci hi. Gupna zon nadinga kisam kizop nading ngimna hilo hi. SDA pawlpi in Organization (Kiopawkkhopna dawl) level 4 nei-a, Pawlpi sung ki makaihna (administrative level) dawl 5 nei hi, CM in ci bek zaw hi—Organization dawl 4 pen: Local church, Local Conference/mission, Union Conference/mission, le GC, ahi hi. Administrative level 5 pen ah: GC, Division, Union Conference/mission, Local Conference/ mission, le Local church hi, ci hi. Hih teng pen Pawlpi (Church) cilo-a, zong hilo hi. Hihte pen Leitungbup ah pawlpi kep nading, pattah nading le, tangkokhiat nasepna adinga kipawlkhopna, kizopna, le kimakaihna bek hi.\nMimal gupna vai ah GC, Division, Myanmar Union, Upper Myanmar, le Kale, Tahan, Tamu Circle sunga Pr Ngo Khaw Nang, Pr Chhawnna, le Pr Khai Lian Mang tawh kizopna le kizoplohna tawh bangmah kisailo hi. Tua sangin, Jesus in Ama tungtawnloin kuamah Pa kiang tung ken teh(John 14:6), cizaw hi. Tua ban ah “gupna ngah nadingin van nuai leitung ah min dang omlo”(Sawl 4:12),” cizaw hi. “Tuno nuntakna laibu sungah min omte bek. . .”(Mang 13:8; 21:27) gupna ngah dingin gen zaw veh aw.\n3. RB Tongluan gendan pen gupna thu tawh kisai-a SDA pomzia tawh kituallo hi. SDA kipawlna sunga a om uh hangin SDA upna pan alampial uh hi gige zaw ahihlam ong dawk hi.\n1. Hih atunga gupna vai pomzia manlo teng pen Conference langdoten gupna thu(sotereology) pom dan kici thei hi. Amau in Jesus upna hanga Pasian hehpihna in gupna ong pia cih Lai Siangtho hilhna sangin SDA Pawlpi tawh kipawlna le Kizopna thupisak zaw uh hi. Middle Age pan Reformation hundongin Roman Catholic in hihdan mahin pom uh hi. Tua manin, Martin Luther, John Calvin, Zwingli, akipan pawlpi lampialna apulaakte “heretic” ci-in minpia uha, pawlpi langdo, Pasian langdo-te’n ngaihsun uh aihmanin a zialmang zawh nadingin thatang zangin Pawlpi nahu ngei uh hi. Tun MYUM in anu nungmah zui cih maiding danin ong om mawk hi—A theology pomzia uh manlo aihmana a mission sepna uh sawilen gawp ai ve le.\n2. MYUM sungah UMM in zong tua bangin pom ahihmanin 2002 pan 2014 sungin nidanglai Roman Catholic bangmahin Conference deihte vatmang nading in sum le thatang nasi uh hi.\n3. Tua ahihmanin, hihhun sunga MYUM/UMM in sumtha hizahtak beia Conference deihte a do-a(offensive) a thasanna uh ahang pen a theology pomdan uh manloh man zong kihel hi cih kimu thei hi--Upna in ngimna piangsaka, ngim bangin kisem hi. Theolgy in missiology piangsaka, sepkhiatna in zuipah hi. MYUM in a theology pom dan uh khial aihmanin missiology sepkhiatna uhzong manthei nawnlo hi.\nTonzang bawda omlai-in, mikhat in a meh huana, sathau so sung ah ankam teh a khah leh mei ong kuang hi. Tua ciangin, cimawha, singkhuah-am tawh meikuang satmit ong sawm hi. Tua laitakin, ageiapa in abeelsin tawh asit ciangin mei mit lel hi. Beel neipa le a veenga pa in tua buaina tawh kisai amuhdan le phisianzia uh kibanglo hi. MYUM pen singkhuah-am tawh sat sawm, meh huanpa tawh kibang hi—beelkisia mehngawl, supna ding ahihlam ngaihsun thei khalo hi.Hehna bek masuan hi.


url: =LESSON 12 *DEC. 13 - 19 THUNGETNA, DAMNA LE KIPUAHPHATNA ~ MUC\nLESSON 12 *DEC. 13 - 19 THUNGETNA, DAMNA LE KIPUAHPHATNA\nAdmin 4:58:00 PM Articles, Sabbath School Lesson\nLESSON 12 *DEC. 13 - 19\nTHUNGETNA, DAMNA LE KIPUAHPHATNA\nTU KAAL SUNG SIM DING: James 5: 13 20; 1Jn. 5: 14; 1Kor. 15: 54; Heb. 12: 12, 13; Jn. 8: 43 45; Pau. 10: 12\nKAMNGAH: “ Tua ahih manin na ci uh a dam nading khat le khat tungah na mawhna uh kipulaakin thu na\nkingetsak ta un.” James 5: 16.\nNa lamdang i mu ciat hi. A mu nuam bek hi lel-in na lamdang muhna hangin bangmah kilamdanna a nei om tuan lo hi. Tua hangin mihonpi in Jesuh kiangah Messiah takpi ahihna\nkitheih nading na lamdang bawl ding a nget uh ciangin, Khrih in nial hi (Lk. 23: 8, 9; Matt. 12: 38 41). Ei deih bangin Kha Siangtho kizang thei ding hi lo hi. Kha Siangtho in hong zang ding hi zaw hi. Amah i kizatsak ding ahi hi. Pasian in cina khempeuh dam ding deih hi. Tawmvei sung dam ding sangin a tawntung damna, nuntak tawntungna dingin nasem zaw hi.\nKoi bangin James gen damsakna tawh kisai tel thei ding i hiam? Damna le mawhmaina in kizopna a nei hiam? Pasian langpanna lakah Elijah in, etteh takcing Pasian muang, thungen tawntung hi. Israel mite tung panin Pasian kiang zuan kikin, thungetna le biakpiaknate in bang hong hilh hiam?\nSUNDAY * DEC. 14\nTHU-UM MITE KITANGSAP BULPI\nJames 5: 13 sim in. Bang thu nih hong hilh hiam? Koi bangin hong hilh hiam?\nJames in hamsatna i tuah ciangin thungenin, i nuam ciangin Pasian min phat ding hong hilh hi. Thungetna le phatna in a tuamtuak hi lo hi. Pasian' minphatnate zong thungetna vive hi. James in a thupatna ah ze-et hamsatna na tuah uh ciangin nuamna dingin ngaihsun un, ci-in hong vaikhak hi. Tua bangin upna hong kize-et i thuak zawh ciangin upna kip hong kilang thei pan hi (James 1: 2, 3).\n“Lungkhamna” (James 5: 13) cih kammal in kamsangte thuak gimna tawh a kibang kammal kizang hi (James 5: 10). Hih kammal in gal, a lauhuai na khat peuhpeuh hangin pumpi taksa gimna le lungsim gimna pulaak kammal hi. Tham lo-in thasanin nasepna le nuntak bei lawh dong mainawtna a pulaak kammal hi. Hih kammal pen 2Tim. 2:9; 4:5 ah zong kizang hi. Sawltakte in bangbang gimna, hamsatna thuak ta le uh kalsuan veve uh hi. Hamsatna khat peuh i tuahkhak ciang, Pasian kiang i zuan hi. Thungetna in tua bang hamsatnate hong kantansak zo hi. Tua bang hun i tuah khak ciangin tum theih tuamtuamte tumin Pasian min phatna in vanglian hi.\nPasian minphat a lasakna in biakpiakna le thungetna mah ahi hi. La tampi in thungetna vive hi. Ellen G. White, Education, 168. Lunggim hamsatna thuak mi tampi in thapiak ding kisam uh hi. Amaute kiangah vahawhin lasa-a thungetsak ding kisam uh hi. A nuam mite tawh nuam khawm ding, a dah mite tawh dah khawm ding cih pen Pasian deihna hi (Rom. 12: 5). Tua bangin i om manin ei mahmah thangahna zong suak thei hi. Lamet bei-in i om ciangin, Late sunga thute in hong makaih thei hi. Late sung panin Topa minphatna le thungetna, hanthotna, thapiakna le hong makaih thei thu tampi kigelh hi.\nHamsatna le thungetna in Pasian tawh hong kinaisak zaw thei hi. Nop i sak hun ciangin a kipai khial thei zel hiam? Bang hangin hamsat hun ciang Topa phat ding kisam mahmah hiam? Bang i mangngilh loh ding hong hilh hiam?\nMONDAY DEC. 15\nA DAM LOTE A DING THUNGEN\nJames 5: 14, 15 sim in. Cinate sathau nilhna tawh kizui-in bang thu hong hilh hiam? Bang\nthuman hong hilh hiam?\nA dam lo khat in upate samin sathau nilhin Topa min tawh thungetsakna in damna ngah thei hi (Mark 6: 13). Mawhmai ding lunggulh lo mi pumpi taksa in damna ngah lo ding hi. Natna pan damna ngah nadingin mawhna hangin cinatna hi ta keileh, Pasian kiangah mawhmaina a nget kul hi. Kisik kul hi. Ellen G. White The Ministry of Healing, 228.\nCina khat in upate samin thungen sak leh damna ngah ding hi, cih tawh kisai-in, biakna le damna kizom mahmah hi, cih hong lak hi. James in cinatna tawh kisai-in nam nih pulaak hi. Dorca numei nu in cina-in si hi (Sawl. 9: 14) Hih lai-ah “astheneo” cih kammal kizang hi. A khiatna in cina-in a si ( Sawl. 9: 14) le lamet bei cinate (kamno, aneu 15) cih khiatna nei hi. Pasian deihna bangin thu i nget ciangin cinate in damna ngah ding hi (1Jn. 5: 14). Dorca in damna ngahin sihna pan thawhkik bang mahin Khrih hong pai ciangin Thawhkikna Masa ah a thokik mite in a si nawnlo dingin hong thokik ding uh hi, cih hong hilh khol hi. Tua hun ciangin damna taktak hi ding hi. A si thei pumpi panin a si nawnlo ding pumpi ah kikhel ding hi (1Kor. 15: 54).\nSathau nilhna tawh kisai i muh ngei om kha ding hi. Dam lo-in a si zong om hi. Bang hangin thawhkikna in eite lametna takpi hi hiam?\nPumpi taksa cidamna sangin khamuanna thupi zaw hi. Siatna sungah a nungta dingin damna ngen ding hi lo a, tawntung nuntakna sungah a om thei ding deihna hi zaw hi. Damna (iaomai) cih kammal in pumpi taksa cidamna sangin zai zaw hi (Matt. 13: 15). Tawntung nuntakna pulaak kammal ahi hi. James in natna le mawhna kizoplam pulaak hi. Mawhna hangin na khempeuh kisia hi. Natna banah sihna hong tunpih hi. Mimawh ihih manin i cina-in sihna tawh i kipelh kei hi.\nMark 2: 1 12 le Heb 12: 12, 13; 1Pet. 2: 24, 25 cihte enkak in. Bang damna pulaak uh hiam? Bang in tua damna piangsak hiam?\nKhazih a um mi khempeuh in damna taktak - kicinna le mawhmaina ngah ding hi. Khrih in cina a damsak ciangin pumpi taksa bek damsak hi lo-in nuntak tawntungna zong guanpah hi. Pumzawt natna pan damna ngah mipa in (Mark 2) pumpi damna sangin mawhmai damna a ngah ding kitangsam zaw ahih manin Khrih in damsak hi. Ahi zongin tua mipa in pumpi taksa dam ding a lunggulh zahin mawhmai damna ngah ding lunggulh zo lo hi. Khrih theitel hi leh, a dam a, a si zongin, mawhmai-na, tawntung nopna ngah ding hi. Ellen G. White, The Desir of Ages, 267.\nZatui namcin zangin pumpi taksa damna ding thupi mah taleh, upna cidam, nuntakna cidam ding mannei zaw pek a, hih leitung cidamna ciang bek hi lo-in a tawntung nuntakna sungah damna ngah ding thupi zawkan hi. Pumpi cidam i cih ciangin khat le khat kizopna hoih zong kihel hi. Tua hangin khat le khat tungah mawhna kimaisak ding hong hilh hi (James 5: 16; Matt. 18: 15, 21, 22). Cihnopna ah mi khat tungah na khialh khak leh, mawhmai ding thuum in. Tua hi leh Topa in thupha hong pia ding hi. Tua bangin na thuum ciangin a kiniamkhiat na hi hi. Tua bangin na kiniamkhiat ciangin Khrih, na sungah hong om ding hi.\nJames 5: 17, 18 sim in. Elijah thunget in thungetzia ding bang hong hilh hiam?Koi bangin\nthungetna le damna, mawhmai-na, kipuahphatna kizom hiam?\nThungetna in khamuanna hong guan hi. “Mi hoihte' thungetna in vang nei a, na lianpi sem zo hi” James 5:16. Elijah pen mi hoih, mi dik khat hi-in, vantung ah kilato hi. Ahi zongin mihing mah hi veve hi ( Superman hi lo). Cilesa lungsim, deihna nei hi. Tua hi napi, Pasian in a thungetna bangin tangtungsak hi. Eite thungetna zong Pasian in hong za ding ahih manin thungen ding lawp mahmah ding hong hanthawn hi. A kipulaak lo “Elijah in lungsim takpi tawh thungen hi,” cih thu James in pulaak hi. Baal pasian biakna, huih pasian, guah pasian biaknate in a tangtunsak zawh loh uh, Elijah in thu a nget ciang, Thuhilhkikna 11: 13 17 bangin tangtung takpi hi (James 5: 18). Elijah in bang tanvei thungen cih i theih loh hangin, Pasian kammal thunungta siksanin thungen hi, cih pen i thei hi. Daniel in Jerusalem thuak ding a genkholh bang mahin, (Dan. 9: 2, 3), Thuhilhkikna sunga genkholhna pen Elijah in ama thungetna hi sak hi. Topa kammal siksanin thu i nget ciang bekin, tua thungetna in vanglian hi.\nKum thum le a lang tawntung guahzu lo thu in thu mawkmawk hi lo hi. Kum thum le a lang cih kammal kizatnate Lk. 4: 25, Dan. 7: 25; 9: 27; Mang. 12: 14 cihte zong kimu thei hi. Hih hunte in Pasian langpanna thu pulaak uh hi. Kum thum le lang khit ciangin Israel mite a khanglosak dingin, Pasian in Elijah tungtawnin kipuahphatna le kilamthakna thu tangko hi. Amaute langpanna panin kihei-in Pasian a zuat kik theih nading uh deihna ahi hi.\nKhrih hong pai nading mite lungsim puahpha dingin tuiphum John in zong kisikna thu tangko hi. Tua bang mahin Khrih nihvei a hong paikik nading kipuahphatna thu tangko dingin a beibaang pawlpi” hong sawl hi ( Mal. 4: 5; Matt. 11: 13, 14).\nPawlpi in kipuahphatna le kilamthakna kisam hi. Tua ma-in mimal khat ciat nisimin kipuahphatna le kilamthakna kisam masa hi. Tua bang kipuahphatna a om nadingin, bang sem ding na hiam?\nTHURSDAY DEC. 18\nKIPUAHPHATNA LE MAWHMAI-NA\nKha Siangtho in Elijah tungtawning Israel mite puahpha hi; Pasian tawh a thak kizopna nei uh hi. Carmel mualtung panin tua kipuahphatna kipan hi. Khua tuamtuam, a pai pai-na ah Elijah in tua kipuahphatna thu tangko hi.\nJames 5: 19, 20 sim in. Koi bangin Elijah, Tuiphum John le a dangte nasep tawh kizopna\nnei hiam? Lk. 1: 16, 17; Sawl. 3: 19 zong sim in.\nElijah, Tuiphum John cihte tangko thu mawhna kisik ding le Khrih tungah ki-apna, tuiphumna, cihte kiphawk kha lo zel hi. Amah a um mi khempeuh in thuman thutak tawh nungta, mawhna nusia dingin leitungah Khrih hong nungta hi (Jn. 8: 43 45). James 5: 19 ah zong thuman langpanna om thei ahih zia hong hilh hi. Upna pan lampial mi in, a nunzia mahmah in siatna manawh ahi hi. Muanlahna, thuman taktak hi khol kei in teh” cih lungsim om masa-a, tua panin gamtat in zong siatna lam manawh hipah hi. A kisik mi ahih leh sihna tawh kipelh ding hi ( James 5: 20). James in thu-um mite kiangah Elijah bang mahin Pasian a thei nailo mite in Pasian a theih nadingun a nungta dingin hong hilh hi. Hihci bang nasep sep zawh nadingin lungduaina, hehpihna, lungneemna, kiniamkhiatna cihte kisam hi. “Sanggamte aw, mi khat peuh a gamta khial a om ciangin, Kha Siangtho deihna bangin a nungta note in tua a khial pa a manin a gamtat kik theih nadingin thunem zangin na huh un. Note in zong amah bangin ze-etna na tuah khak loh nadingun na kikem un.” Gal. 6: 1.\nElijah in mite kisik a Pasian kiang a zuat nadingun nasem hi. Mi khat in a khialh leh, a khialhlam amah le amah kipawk thei hi. Eite kitangsap lian bel in mawhna kisik ding ahi hi. Mawhmai-na lo-in nuntak tawntungna hong kipia lo ding hi. Lungdamna Thu om bangin a nungta mi in hehpihna ngah ding hi (Pau. 10:12).\nKhial kha-in a khialhlam zong a kiphawk mi na thei hiam? Bangci bangin Topa kiang zuan thei ding hiam?\nEllen G. White, Prayer for the Sick,” in The Ministry of Healing, 225 233. Khrih in amah tawh nasem dingin eite hong sam hi. Manpiak lohin na ngah uh bangin man ngen lo-in na pia un. Matt. 10:8. Mawhna in siatna lian pen hi. Siatna bawl khat a om leh, hehpihin a mawhna kisik ding huh kul hi. Mi tampi in mawhna tawh kidiahin Pasian tawh kigamla tektek uh hi. Tua bang mite in thapiakna kisam uh hi. Amau khialhna bekbek ngaihsun uh a, lungkia, lamet bei kisa-in siatna behlap den uh hi. Tua bang mite nawl khin huai lo hi. Upna thu le thapiakna in tua bang mite adingin damna zatui taktak hi. Ellen G. White, The Desire of Ages, 504.\n1. Sep khialh khat nei-in na lung a kham ngei hiam? Hong kimawhsak lo-in, lungkia lo-a mawhna kisik ding hong huhte tungah na lungdam hiam? Koi bangin tua bang ciangin na lungsim puak na nei hiam? Tua bang na tuahna tungtawnin mi dang a khial khat bangci huh ding na hiam?\n2. James 5: 16 sim in. Bang thumanpha om hiam? Bangci bangin thungetna in vanglianin thupi mahmah hiam? Na thungetna bangin a pian loh hangin, Topa na muang veve hiam? Bang hangin lungkia lo-in thungen tawntung ding thupi hiam?


url: =Vantungah Min Hong Sap Laitak | Zomi Lyrics Directory :: Zomi Music and Songs Vantungah Min Hong Sap Laitak | Zomi Lyrics Directory :: Zomi Music and Songs\nVantungah Min Hong Sap Laitak\n(I Corinthians 15:51,52)\nJames M. Black (1856-1938) James M. Black (1856-1938)\nBlack pen Methodist pawlpi sunga pawlpi mi mawkmawk khat hi lel a, Sunday school lam nasepnate kin mahmah in khangno lam nasepna zong a lunglut mahmah khat ahi hi. Social nasep lamsang ama’ vei hi deuh hi. Sunday school sia leh khangno kipawlna ah president a sep laitak, ni khat, zu khamkham mi khat’ ta nu, puan gina zong a silh zo lo kum 14 a pha Bessie kici numeino khat tawh kimu hi. Sunday school kah dingin zawna tua nu in mang pah hi. A sawt lo-in siapa’ zi leh a lawmte in tua nu’ silh ding niik leh puan a kicingin hong puak uh hi. Tua ni a kipan Sunday school lah pelh nawn lo, khangno kikhopna lah pelh nawn peuhmah lo hi. Nitak khat a kikhopna vuah a kikhawm mite’ min kisama Laisiangtho tho mun khat ta tawh a kidawng lianlian kimlai, tua nu’ min a kisap ciangin a dawng om het lo mawk hi. “Bang hanga tua numeino hong kikhawm lo ahi tam? A ci a lu khatpeuh na ahi tam? Ahih kei leh a pa zukham in phal lo mai a hi tam?” Thu tampi ngaihsun hi.\nLam tawntungah a min a kisap cianga a dawng thei lo Bessie bekbek ngaihsunsun hi. Ni khat ni teh vantungah min sapna khat om takpi dinga Tuuno’ Nuntakna Laibu sunga min om lo mite’ ading dah huai zen si incia maw! ci-in ngaihsunsun hi.Tua kawmin, “Tua bang la khat om leh!” ci-in ngaihsunsun hi. Tua laitakin a lungsim sungah, “Bang dinga nang’ phuak pah mawk lo?” cih ngaihsutna khat hong lut hi. A hizongin tua bang la a phuak dingin cing kisa lo ahih manin tua bang ngaihsutna kimangngilhbawl hi. Inn a tun ciangin a mai khing keiisa-a tung a zi in a muh ciangin a thu a la dong hi; Ama’n dawng mel lo hi. Tua kawmkal-ah hih la a taang masapen a mal ding a lungsimah suak denden hi. Minute 15 sungin a taang dangte zong a phuak khin hi pak ziau hi. Piano zuan phei-in a la-aw ding phuaka tu-a i saksak la-aw hi pah hi. A la-aw mahmah zong aw-mal khat khit aw-mal khat phul zangnzang lel-a, Pasian’ piak a hih lam thei a hih manin mal khat zong khel ngam lo hi.


url: =Kawlgam kikhelna khuahun thak etkikna tom ~ Bob Tuangpi :: ZOMI DAILY\nKawlgam kikhelna khuahun thak etkikna tom ~ Bob Tuangpi\nposted on 22 April 2017 at 8:34 am Lomkholna: Article, BobTuangpi, Politics\n(Brief Analysis on Myanmar transition 2010-2017)\nTunai gamthu paizia i et tak ciangin, gamthu lam ah akisaikha khempeuh (stakeholders) te amau’ mun ciat ah akikhausuhna un anini-in hong khauh semsem hi. Gamthu ah alangte uh azawh theihna dingun asiam tawp vua panla-in akimawlna khutma khemate uh damdamin hong kilangh toto ta hi.\nTua bang Kawlgam sung gamthu kikhelnate ah gamsung pan bek hilo aa gampua pan athahat gamte leh kipawlnate’ hong kisaina uh pan zong tampi kisai ahi hi. Gamthu kimawlna ah khat ciat in agualtungtuan nadingun, tulaitak gamsungah a om apawlpawl (group) leh gampua pan mahmah in khat-le-khat kisaituakna (power game) aneih laitak uh ahi hi.\nKHUAHUN THAK (2010-2015)\n2010 kum panin gambup ah kilaihna leh kalthak suanna (liberalization/transition) 2008 gambup thukhunpi tungtawnin galkap milui teng mah makaihna tawh hong kipankhia hi. Tua huzapin leitungbup thawn aa leitung minthang thukizakna te in, Kawlgam Khuakhal huih (Myanmar Spring) ci’n minvawh liangin leitungbup makaite in khutbetna tawh hong muak kawmin hong encik mahmah uh hi.\nTua hun panin hong kah President Thein Sein leh apawlte in tangkona nam (2) ahi, ahoih ki-ukna (good governance) leh asiangtho kumpi (clean government) mungtuppi nei-in hong kipan uh hi. 2010-2015 sungin thu hualpi (three waves) namthum masak uh hi. Tuate in, gamthu kikhelna (political change), sumlei sumzuakna lam kikhelna ( economical change) leh gambup kilem kikna (nationwide peace process) ahihi. Kum (5) sungin gamvai leh sumbawlna lamah zong kikhelna leh khantohna tampi hong piangsakzo veve uh aa, kilemna lamah zong gamsung leh gampua ah maitang kimuh kamkupna (dialogue) neizo uh ahih manin, kum (60) val sung gamsung tualgal te khiamzo uh hi. Ahizong, mipi nautang nasep guatna (job creation) tam neih zolo uh hi.\nLeitungbup gam thahat nitumna leh nisuahna apawlpawlte in hong lunglut mahmah uh aa, huhna leh kamciamna tampi hong piak ban vuah leiba nangawn tampi hong maisak liang uh hi. Kizopna lam (communication) zong tampi kikhelna om ahih manin mikim phialin mobile phone tawizo-in internet zong ol zaw ta hi. Sumbawlna lam zong kikhelna tampi om toto-in, sumbawlna ah kumpi bekin lepcipna (nationalization) kalsuanziate damdam kilaihsak uh aa mipi tungah sumbawlna lam piakkikna (privatisation) hong bawl toto uh ahih manin tampitak lawhcinna om tham hi. Ahizongin, gamvai leh kilemna lam ah akisaikha khempeuh kihelkimna (all inclusive) omsakzo nailo uh aa sephuai tampi aseploh uh zong om veve hi.\nNLD KUMPI (2015-2017 ???)\n2015 gambup kiteelna khit ah hong kahthak NLD kumpi kikona bulpi ahih leh 2008 thukhunpi puah ding (2008 constitution amendment), gambup kilemkina (National Reconciliation and Peace process/Union Accord) leh mipi ki-ukna tawh kituak kibelpawlna diktak gam lamkik nading (Democratic Federal Union) ah mualsuahpih ding cih thu mungtuppi ahihi.\nGambup mipi in lametna lianpi/sangpi (high expectation) kinei hi. Ahizongin, NLD kumpi kumkhat cin khit ah lametna bangzo nailo hi. Abeisa Thein Sein hun bang sangin kikhelna tampi aziakai zong om-in lampi lui mah azuihna uh tampi 2015 kiteelpi khit gambup tanusem vaisaipite amungualhna (cabinet ministers) leh gamkee kumpi koihna (State/Region Government) te ah thanemna tampi om hi.\nAbeisa Thein Sein kumpi’maban gambup kilemna khawmpi (Union Peace Conference-21st Century Panglong) nangawn lamet bangsakzo nailo hi. Mipi nautang te’lametna ahi nasep ngahna ding leh nuntak khuasak khantohna ding (job creation & social development) a lamethuai tamnailo hi. Gam kikhelnate ah kiginkholhna leh nasepsiamna (capacity building) omloh luatna hangin, tangpi tangta’dia nisim nuntak zonna ah khantoohna muibunzo nailo hi.\nGamvai leh kilemna vai ah zong UNO ii mawhpaihna leh etcikna om zeuhzeuh ban ah galkap makaite tawh NLD kihona zong lawhcinna omnailo hi. Gambup kilemna (Nationwide Ceasefire Agreement) zong mainawtzo nailo hi. Ahizongin, gammite khuazakzia (civil rights) tawm bang khantohna om sam hi.\nGamsung ah thukhun kizelhna (rule of law) gina zo nailo-in ngongtatna/kisuamna (crime) amunmun ah laang mahmah lai hi. Bangbang ahizongin, kumkhat apha pan NLD kumpi mawhpaih ding manlang lualai ahih man hungaih aa et toh lai ding hi.\n* THUKHINKHAI KIKNA (CONCLUDING REMARKS)\nKawlgam pen leitung ah mimal tam penpen CHINA leh INDIA kikal ah om kiukeu in leisung sumpiang van manpha tawh kidim hi. Mailam ah leitung gamthahat ding (Rising Global Power) ahi Communist gam CHINA leh ASIA ah athahat Democracy gam INDIA (REGIONAL POWER/G20) te kikal, ASEAN kikal leh Super Power USA kikal ah pilvangtakin gamvai leh sumbawlna lam ah kilepsiam ding akisap hun ahihi.\nHih khuasung ah ZOMI te minamvai leh gamvai ah ikipumkhat pha mahmah ding leh pilvan ding athupit mah bangin gamsung mualmi makaite leh Kawlmi makaite in zong note leh kote (Us &Them) cih lungsim toi kiukiau tawh kigal saisai hun hi nawnlo-in 1947 kumin gambup aphutkhia pupite’ lungtup kibelpawlna gam diktak leh lianko kikimna ah ciahkikin kitaltangsikna (Confrontation) lampi nusiat hun hita hi. Pawlkhat bek in hamphat lawhin alang khat lawhsupna (Zero-Sum Game) gamvai ngeina hoihlo paih khiat hun ta-in, alangnih tuak lawhcinna (Non-Zero-Sum Game) tawh kamkup diamdiam ding hunhoih pen ahihi.\nGambup makaite leh mualmi makaite in hih gam thahat te’ kitawi tehna leh gamvai kikhau suhna kawmkal ah apilvan mahmah kei vua leh lawital nih kisikna kikal ah azan dikdek lopa/kiak tawh kibangin meetna omlo supna vive ikongbiang ah hong tung thei ding dinmun ahihi.\nNgaihsut Pulaak : Bob Tuangpi,\nTawmvei : Chicago (21.4.17)\nPrevious: Christian Hymn te’ tangthu: Zawdan Gun Gei Ah\nNext: ZAM Thupuak :: 23 April 2017 (UNHCR Fraud Case vai Meeting)\nNakpi takin kipahtawi ni, dam takin kimawhsak ni


url: =Vondeih Kep Ding – 8 (Pau Khan Kap) :: ZOMI DAILY\nposted on 25 November 2014 at 2:14 pm Lomkholna: Article, Paukhankap\nVondeih Kep Ding – 8\nInn ah ka om lai-in annek ciangin na pu in hong gen thei zel thu khat hong gen kik ning! Sihzang gam khua khat ah eibang mah in a cimawh leh a genthei innkuan khat om uhi. Nikhat ni ciangin innkuan nuntak haksat manin akhawi sa a Sakol uh hong zuak uhi. A deihzah uh khawng thei pak lo-in tua paukhankapcidan in tawlkhat hong om khit ciangin hong kidawp sam hi. A sakzah uh leh Sakol deih te’ leinop\n(ngam) na kituak thei mahmah lo-in hong ki deekdeek uh-a, a nunung ah innteek nu in Sakol deih te kiang ah, “ U te aw, tua ahih leh innsung ah tawmvei na ngak lai-un la, inn nung aa om ka pa kiang ah no deihzah in hong piak ngam ding leh hong piak ngam loh ding vadong phot ning” ci-in inn nung lam ah a pa kiang dong dingin pai hi, ci hi!\nNa pu in honggen ciangin tua te innkuan pen a pa un a nusia khin hi-in, inn nung ah apai hangin a pa uh a dong ding hilo-in, a Sakol manzah ding khensat haksa-in, tua thu ngaihsun dingin apai hi, hong ci hi.Tua manin “Sanggam Sihzang te’n a nu si sate uh, a pa si sate uh thu dong” ci-in khanglui te’n gen hi, ci-in hong gen pen tudong ciangin kabil kha in zaza lai hi.\nNa pu in bang deihna nei-in, hong gen cih nang’ zong thei dingin hong lam en ing, Tawngno. ‘Thu haksa khat peuh na tuah ciangin khen sat pahpah lo-in, dam in ngaihsun masa phot in, a zenzen in na khensat zawh kei vua leh zong na nu te kiang ahi zongin, na pa te kiang ahi zongin, no sang in a thei zaw khat peuhpeuh kiang ah dong un’ a hong ci nuam hi.\nTawngno aw, haksatna khat peuh peuh na tuah ciangin nong dot thei dingin ko na nu leh na pa uh dam lai buang hive ungh. Hongpai in la hong gen dih in. Na haksatna te, na lungkham nate kikum khawm dih ni! Mi in ‘a nu si sa uh, a pa si sa uh zong thu dong’ kici lai buang hi ven! Nang adam lai na nu leh na pa kiang hong dong lo ding maw!\nPrevious: Job announcements ~ Rural Development Agency\nNext: Ka phawkkhak velval kanu kam – 8


url: =Bethlehem Khua Neu Mite Aw | Zomi Lyrics Directory :: Zomi Music and Songs Bethlehem Khua Neu Mite Aw | Zomi Lyrics Directory :: Zomi Music and Songs\nBethlehem Khua Neu Mite Aw\nPhillips Brooks (1835-1893) Lewis H. Redner (1830-1908)\nChristmas carol laka minthang mahmah hih la bel America gama thuhilhsia minthang mahmah Phillips Brooks’ phuah ahi hi. Phillips Brooks pen “Prince of the Pulpit” kici zawzen namah-a ama’ thugente lai-in kihawm-a American litrature ah classic suak pahpah hi. Pastor sem ngei lakah amah zah-a thuhilhna leh laphuahna tawh mi a zo dang om lo hi, kici hi.\nPhillips Brooks in hih la 1868 kuma a phuah hi, kici hi. 1866 kumin Holy Land ah zin hi. Bethlehem khua ngiat-ah hawh a, December 24 ni nitak-in tuucingte’ tunga vantungmite’ kilatna mun hi, ci-a a kiciaptehna mun va hawh hi. A zingciang Christmas ni-in zingsang nai 10:00 AM pan nitak lam nai 3:00 PM dong i Topa’ suahna mun hi, ci-a a kiciaptehna muna om Church of Nativity ah kikhawm hi. Tua a kikhopna in a lungsim zo mahmah hi. A kisa late leh tua mun mahmah-a a omna tungtawnin a lungsimah la dawng khat suak hi. Ahi zongin 1868 kum ciangin tua la phuak pan hi. Tua kumin Philadelphia, Pennsylvania-a a pastor sepna Holy Trinity Church ah Sunday School Christmas progam-a naupangte’ sak ding la khat zongzong hi. A lungkim bangin a la mu lo-a, a beisa kum thum lai-a Holy Land a pai lai phawk sitset lai ahih manin la khat phuah ding ngaihsun hi.\nLa khat phuak takpi a, tua a phuahthak Christmas carol a organist lah ahi Sunday School Superintendent lah ahi Lewis H. Redner pia a, naupangte’ sak theih dingin a sak baih ding la-aw a phuah nadingin ngen hi. Redner bel Philadelphia kiimtengah Sunday School lam a hahkat mahmah khat leh church music lam a kin mahmah-a kithei khat ahi hi. Pastorpa’ lamal tawh kituak ding la-aw a ngah nadingin tawlkhat sung mah buaipih hi. Tua program kipat ding ni khat in a sap ni-in a ihmutna pan thakhat-in khanglo-a hih la-aw phuak hi. Redner in hih la-aw vantung pana hong ki “letsong” hi ci den hi. Naupangte’n deih mahmah pahlian uh a, nitu dongin naupangte bek hi lo-in pisalte’n zong a deih la khat hong suak hi. 1874 kumin kikhenkhia hi. Brooks in naupangte’ ading la tampi a phuah hangin tuni donga kisa cih theih ding hih la bek phialmah om mai hi.\nPhillips Brooks bel America gam Boston, Massachusetts ah 1835 kuma suak ahi hi. Harvard University leh Episcopal Theological Seminary pan sang a man khit ciangin 1859 kuma kipan kum tampi a nasep ahi pastor nasep kipan hi. 1859 pan 1869 ciang Philadelphia ah, 1869 pan 1891 ciang Boston-a Trinity Church ah sem hi. 1893 kuma a sih madeuh-in Massachusetts State sunga om pawlpi khempeuh a uk dingin Bishop-in kikoih hi.\nA mi mahmah gol ngiat-a (6’6”), a lungtang zong lian-in zai mahmah hi. Minute khat sungin kammal 250 val bang pau-in thu hilh hi. Tua banga a thuhilhnate hangin tua hun lai-a New England-a laang mahmah Unitarianism nakpi-in kikhaktan zo hi, kici hi. Unitarian upna in a zawhgawp Harvard University nangawn kilok zo hi kici hi.\nZi nei ngei lo tangvalpi a hih hangin in naupang it thei mahmah hi. A laisimna inndei sungah naupangte hawh-a a holim nop nadingun naupangte’ deihtheih kimawlna leh milim tuamtuam kem den hi, kici hi. Pulpit tungah ding viavua-a thu a hilh ngaungau siapa, naupangte tawh a inn sung sual tungah bialin kimawl thei zel hi. Thakhata a sih ciangin a mah a theikha mi peuhmah dah mahmah uh-a, a kap lo om lo hi. Kum 5 a pha pan Phillips Brooks’ lawmte naupangno khat in siapa a muh loh sawt ahih manin lungnuam thei lo-in a nu dong hi. A nu in Bishop Brooks van-inn-a a ciahna thu a gen ciangin tua naupang in, “ Nu, vantung mite nuam zen si inteh!” ci hi, kici hi.


url: =Ka zilei’na thu ~ Lengtong Pauno :: ZOMI DAILY\nposted on 20 January 2018 at 10:24 pm Lomkholna: LengtongPauno, News, Zomi\n1990,June, in Zongeina tawh Vangteh ah ka lawmnu kapi lai uh’n, leiitawh hong thuah khawmsak pahdinga ka nget uh himah hiven, ka sunghpa in, “Vangteh ah keibek mah a om kahi a, ka unau sanggam khempeuh Kalaymyo a aom ahihteh, sangkhak teh hong vaihawm zaw un” ci in hong nolh hi.\nHunte hongpaipai kipelhtoto, nuntak neekzon’ haksat hangmah tawh ko’ innkuan zong Hpakant pai kum 7 sawt, kei Malaysia pai kum 5 sawt, tate tangvalta, anu’ manh kipia nailo, nisim zansim a batneek batkheuh hiden.\nKa sunggpa hopih lenglah, “Hongpai naike’n” cidenmawk. Khangluite’n, ahun aphaat a zi leilohpen, akaamsiate’ adingin “Siluang tungtaanga mo kilei mah haksapen hi” cih akigen zangei, hong vaihawmsakding kuamah lah om tuanlo ahihmanin keizong Vangteha ka sunghpa Tuithangpan fon hopih. “Khualzin baih nading naneina pa?” kacih leh, “Neikeng” ci, ke’nzong, “Tua ai’leh, ong hawhning maw”… “Aw, ong hawh ou” cilian. Keizong, kei’ tunglian a ka unu leh, kabehsungua tangzang ka maingapteng zawnin, ka zilei dinga Vangteh pai pih.\nApaipen, ka unu leh keitawh mi 7 pha ung. Ka sunghpa amahbeklian na naom. Amah’n: “Bang thu om a mi hizah hongpai naivua Pau” hongci. Ke’n: “Pa aw, thu ka ngaihsutsutciang, iteen’na leitungpen natna sihna leitung hi a, denciang bangpiangding kuamah’n theikhollo hi hangh. Munkhai’nu Dimno bel naupaai, hongpai zolo hi in, Munkhaite unau zong dam.\nAmau zong Pasian thupha tawh a tang valding hita uhi. Tua hi in pa aw, khanglui te’n, siluang tunga momanh kigen mah hamsa pen, acihmah bang un, kazi Dimno pen, na tanu hiven maw pa. Tu mahmahin nang’…ka tanu Dimno hong leikhin ciai Pauno… hongci lecin ahipah, nang’thu hilelmawk mataw pa. Tua hi a. Munkhainu’ vai siangsak leengci a, haksapi maha kabeh kaphung ka unu, amauteng zawna nangma tungah lunggulhna leh lametna lianpi tawh hongpai hi ung ei’ pa aw” kaci hi.\nKa sunghte beh papi Ngul Khen in, “Pau aw, ko’ Vangtehdan ah, sungh sabah acih khat neive ungin, aklui akpi akgual khatbek ahi zongin hong saangding hi ung. Kikawmna haksa ahihteh tutungin mansakpah leeng ka cihna hi” hongci ahih manin, keizong amau hong gawhcia dingmah vokkhat ka zongsak pah hi.\nKo’ Tuithang hileh amau honggawhsa pen akhe 3 kipuading hi a, amau a pen aliang khekhatbek akipua ahi hi. Tua nangawn khualgam nahih manvua sunsiahtaang a hongki puasak bek hi, ci lailai.\nVideo: Tung Solkha ~ Lengtong Pauno\nTuithanga ka inna, ka baangkua haitawi tuitaak tengin lah, Zongeina mo sahawmding ngak a inn ah na omding uh cih thei ka hih manin, Vangtehpan Tuithang nikhat suahding, zingsang nai 3am a dingkhia ding kacih uhpen, 12am in ka paikhia uha, ka sapuak uh hawm thamcing loding ahihmanin Tedim sasai zingsang khuavakphet ka tung uha, moleii sahawmdingin voksa tawi 5. ka leibeh uh hi.\nTuithang ka inn ka tung uha, hong uap hong lungdampih sanggam ulenau behlephung innsung baangkua tanu haitawi pilepu leh ka pawlpi mite tampi na om uhi. Inn 93. apha laitak Tuithang AG Pastor kasep laitak zong ahi hi. Hihbangteng tawh tuani zana kipan abat neek nawnlopa kahita hi.\nHihlai asimkha khangno khempeuh, na mailam na maban uh Topa’n hong limcisak tahen.\nPrevious: ZAM Thupuak :: 21 Jan 2018 (UNHCR Meeting tawh kisai zaksakna)\nNext: Minam itna ~ Lian Tuang


url: =Atapa sang kahnuamlo ahih manin sikkhau tawh Gas bungtung ah kalhcip in sibupsak :: ZOMI DAILY\nposted on 7 October 2017 at 10:06 pm Lomkholna: Malaysia, News, Sawltak, World\nNaupangno kum 10 aphapan khat sang kahnuamlo ahih manin, apa’n agawl ah sikkhau tawh khihin, Gas bungtung ah tawh kalhciplian cimawk hi. Hihpen Malaysia, Kuantan sungah thupiang hi a, Photo amukha atheikha peuhin naupang adingin khasiatpih in, hehmahmah uh a, kumpi thunei te’n naupang thuman tawh panpih hen kici ngeingai hi.\nTuabang in atapa sikkhau tawh agawl panin akhihcip papipa pen kum 32 aphakhin galkap khat cisawnsawn hi. Kuantan, Jalan Gambang, Kem Batu 10 ah aom uh hi a, atapa pen tuabang in akhihcip laitak in puanzong silhsaklo, bombi atom khatbek tengsak in akhihcip ahihi.\nKuantan police chief Asst Comm Abdul Aziz Salleh panin palik te’n agenkhiatna ah hih thupiang tawh kisai in Thursday (05) ni in khuasung mipi te’n hong zasak uhhi ci’n genkhia hi.\nTuabang thupiang akizak ciangin Police te’n tua innah pai in, innkong akiuhkiuh hangin kihonlo ahih manin, innkongkhak sukham in lutsuk uhhi.\nInnsung ah akikhihcip naupangno pen khau phawknawnlo, sibuk khinta ahih manin, thunei te’n amanlang in Tengku Ampuan Afzan Hospital ah puaksakpah uhhi.\nAthu akikan ciangin hih naupangno pen azanni Wednesday ni in sang kahnuamlo ahih manin, apa in akhihcip takpi cimawk hi.\nHihvai hangin anu leh apa pen kimanpah a, palik zumah kalkhatsung kikemphot ding a, tuakhit ciangin “Section 31(1)(a) of the Child Act” thukhun tawh kizui in thu kibawlding hi.\nHih thupiang tawh kisai in tapasal 2 anei Lee San Seng kici kum 35 aphakhin khatin agenkhiatna ah tate pen sikkhau a ngawng ah khihliang pen thuhilhna amaan, adik hihetlo hi. Bangzahta thu amang keiphial zongin, hihbang tawh lauthawng sakding, daan piakding hilo hi. Naupang tezong mihingmah hisam hiven, bekthamlo nasung panin apiang natate uh hisam hiven ci’n genkhia hi.\nRelated: Malaysia nupi khatin atanu mipi muhding in sikkual tawh khihcip\nNungkumsung inzong Malaysia, Petaling Jaya sungah nupi khatin atanu meikhuam tungah sikkol bulhin tawh kalhcip cih thuthang khat hong omngei hi. Hihvai hangin anu leh atanu Subang Jaya district police headquarters ah thudotna ki neingei hi. Sawltak #zomidaily\nPrevious: Singkung pukin mawtaw 2 dengkha, mi 2 sipah in adang mi 3 liam\nNext: Kibuai lunglung ~ Lian Tuang


url: = Tinaung Takluem 1 Corinth 14\nKam Tatuam le Maisang Thu Pualak\n1 Itna nung zui tavun, taciang thaa tel te dei vun, ahihang tuate sang in mailamthu pualak tu dei zaw vun.\n2 Banghangziam cile kam tuam apau te sia mihing tung ah hi ngawl a, Pathian tung ah a pau a hihi: banghangziam cile kuama in a he bua hi; ahihang thaa in thuku te a pau a hihi.\n3 Ahihang mailamthu a pualak peuma in mihing te tung ah khantona, thapiakna le henepna thu te son hi.\n4 Kam tuam in a pau sia in ama le ama ki khangtosak hi; ahihang mailamthu a pualak peuma in pawlpi khangtosak hi.\n5 Note theampo in kam tuam na pau tu uh ka dei hi, ahihang mailamthu na pualak tu uh ka dei zaw lai hi: banghangziam cile mailamthu a pualak te kam tuam pau te sang in thupi zaw hi, kam tuam pau te zong kamphen a om ciang bek in pawlpi khangtosak tu hi.\nKam Tuam sia Kamphen AOm Bale Bangma Phatuam Ngawl Hi\n6 Tu in suapui te awng, kam tuam pau in note kung ah kong pai hang in, thu pualakna, heakna, mailamthu pualakna le hilna taw thu ka hil bua ahile, note atu in bang ka phatuam tu ziam?\n7 Taciang nuntakna nei ngawl a nging thei van, tamngai le tengtong te na ngawn, a ngin dan aw tatuam a ki tumdang bale, bangbang in tamngai le tengtong kitum sia kua in bang aw ci tel thei tu ziam?\n8 Banghangziam cile lemle a kitel vaset ngawl in a tum le kua in ngalsim tu in ki nging tu ziam?\n9 Tasia bangma in na lei taw na pauna uh sia a ki tel kammal na pau bua uh le, na son uh thu bangbang in ki tel thei tu ziam? Banghangziam cile note sia huisung ah a son na hi tu uh hi.\n10 Leitung ah kam nam tam mama om tu hi, taciang a khiakna nei ngawl khat zong om ngawl hi.\n11 Tua ahikom a kam i khiakna ka he bua le, tua a pau sia i tung ah keima sia mimawl* mimawl luzaing, barbarian pa thuson taw ka kibang tu hi, taciang a pau sia zong keima tung ah mimawl† mimawl pa bang hi tu hi.\n12 Tabang ahikom in note thaa i tel‡ tel letsong thu ah na thalawp mama uh bangma in, pawlpi sia nasiatak in na khantosak natu uh tel te zong tavun.\n13 Tua ahikom kam tuam a pau peuma in kamphen a thiam thei natu in thungen tahen.\n14 Banghangziam cile kam tuam in thu ka ngen ahile ka thaa in thungen hi, ahihang ka heaktheina atu in bangma zong phatuam ngawl hi.\n15 Tabang ahile bang ziam? thaa taw thu ka ngen tu a, heaktheina taw zong thu ka ngen tu hi: thaa taw ka sa tu a, taciang heaktheina taw zong la ka sa tu hi.\n16 Na thaa taw thupha na piak ciang in, a inndoi sung ah a om sinna nei ngawl pa in na son thu he ngawl ahikom, bangbang in na lungdamko na sia Amen ci thei tu zia?\n17 Banghangziam cile nangma in phatak in lungdam na ko hi, ahihang ngualdang khangtosak ngawl hi.\n18 Kam tuam taw note theampo sang in a tam zaw ka pau hu in ka Pathian ka pok hi:\n19 Ahihang pawlpi sung ah ngualdang te ka kam taw hil tu in kam tuam taw kam tul sawm sang in, ka heak kam taw kam nga ka pau zaw tu hi.\nKam Tuam Sia Thu Um Ngawl te atu Musakna Hi\n20 Suapui te awng, heakna sang ah patang hi heak vun: ahihang phatngawlna sang ah nausen hi tavun, ahihang heakna sang ah pasal na hi tavun.\n21 Thukham sung ah hibang in ki atkhol hi, hi minam te kung ah kam tuam a pau mihing te muk taw thu ka hil tu hi; ahihang amate in hong ngai nuam batu hi, ci in Topa in ci hi.\n22 Tua ahikom, kam tuam te sia thu um ngawl te atu in musakna hi a, a um te atu hi ngawl hi: ahihang mailamthu pualakna sia thu um ngawl te atu hi ngawl a, a um te atu a hihi.\n23 Tua ahikom pawlpi bup ki kaikhop ciang in, na vekpi in kam tuam taw na pau uh a, sinna nei ngawl te, a hibale, a um ngawl te zong hongpai ahile, amate in, thin-am te, hong ci tu hi ngawl ziam?\n24 Ahihang note theampo in mailamthu na pualak uh a, thu um ngawl, a hibale, sinna nei ngawl te hong tum ahile, note in a mawna ki phawksak a, thu na khen uh hi:\n25 Taciang a thinsung ah thuku te kilang tu a; bok in Pathian bia tu uh hi, taciang note sung ah Pathian om takpi hi, ci tu uh hi.\nA Pha Pathian Biakpiakna\n26 Tabang hile, suapui te awng, bangbang ziam? na kikhop uh ciang in, mi khatsim in Psalm la, hil na, kam tuam, thu pualakna le kamphen thiamna te na nei tek uh hi. Na theampo khangtosak tu in seam tek tahen.\n27 Mi khatpo in kam tuam taw thu a hil le, mihing ni, a hibale a tambel thum, khat zawkciang khat in kamphen tahen.\n28 Ahihang kamphen a om bale, pawlpi sung ah om khipkhep tahen; taciang ama le ama Pathian tung ah pau tahen.\n29 Kamsang te sia ni, a hibale thum in thu son tahen, taciang a dang te in thukhen tahen.\n30 A to khat i tung ah bang khatpo a ki pholak le, amasabel pa sia om khipkhep tahen.\n31 Banghangziam cile na vekpi in khat zawkciang khat mailamthu pualak a, na vekpi in sin in, henepna na nga tu uh hi.\n32 Taciang kamsang te i thaa te sia kamsang te in uk hi.\n33 Banghangziam cile Pathian sia buai bialbual na i kipatna hi ngawl hi, ahihang mithiangtho te pawlpi theampo ah kilemna a om bang in Ama sia kilemna i Pathian a hihi.\n34 Pawlpi theampo sung ah numei te om khipkhep tahen: banghangziam cile thupiak a om bang in, amate sia thuhil tu oai ngawl a; thu zui tu in thu a kipia te a hihi.\n35 Numei te in thu khatpo a sin nuam ahile, inn ah a pasal te dong ta hen: banghangziam cile biakinn sung ah numei te thuhil sia maizumhuai hi.\n36 Bangziam? Pathian thu sia na sung uh pan in pusuak ziam? a hibale note tung bek ah hong theng ziam?\n37 Mi khatpo in ama le ama kamsang bang in, a hibale, thaa mi bang in a ki ngaisun le, note kung ah kong at Topa thupiakna te thukimpui na nei tahen.\n38 Ahihang mi khatpo in a thusim bale, ama zong ki thusim ba tahen.\n39 Tua ahikom suapui te awng, mailamthu pualak tu eang tavun, taciang kam tuam taw pau tu zong kham heak vun.\n40 Na theampo sia a kiphu a kilawm le a ban a ban in vawt tu a hihi.\n*14:11 mimawl luzaing, barbarian\n‡14:12 tel letsong


url: =Zomi, Advertisement leh Feedback :: ZOMI DAILY\nposted on 24 June 2018 at 8:19 pm Lomkholna: News, Paukhatsuan\nZomi pawlkhatte in a lelh mahmah LST mun khat en dihni e…. Paunak 27:2 “Midangte in hong phat lohbuang nangmah kiphattawm kei in. Khual mite in hong phat lohbuang nangma kamin kiphattawm kei in.”\nSumbawl nasepna ah kiphat tawm gawp a tangkona namkhat mah ahi commercial advertisement pen thupi peuhmah hi. Advertisement ading in companyte in sum tampipi zang uh hi. Thatang tampi seng uh hi. Hun tampi pia uh hi. A hoihthei pen in kiphat uh a, mi tampi in a muhtheihna ding in mun thupi leh mi tampi kikaihkhopna, mi tampi paina, mi tampi omkhopna, mi tampite’ lunglutna munte ah a kilang theithei ding in tangko uh hi.\nTuabang a kiphat tangkona bek thanlo in mipi in amau’ van, amau’ nasepna bangci muh hiam cih zong theinuam mahmah uh a, feedback ngen tangtang in, tua mipi feedback tungtawn in a hoihzaw ding a kiphuah leh thasan ding hancim tangtang uh hi. Tuabang a hihzawh uh ciang in mi tampi in thei in, minthang a metna tampi ngahkik uh hi.\nAmet apung lam-en a nasem uh ahihman in ahi ding mah ahi hi.\nZomite in zong i phawkloh kal in advertisement kinakzat mahmah bilbel hi. Ahih hang ei’ a bel atamzaw commercial taktak hilian lo napi indirect a commercial mah asuak veve ahi hi.\nZomite in Zomi mipi tawh kizom a i neih nasep pen “biakna nasep” bek mah ahi hi. Charity nasep tawmtawm om a, commercial nasep bel sole proprietor (တပိုင္တႏိုင္) nasep kan cihtak gentak zah in tam nailo hi.\nAhi zong in mipi tawh kizom a nasepna ah i “commercial advertisement” pen limtak etphat huai mahmah hi. I product sang in sales man advertise zaw pahpah hihang. I phat, i tangko ding pen sang a tangko nu/pa kiphat zaw pahpah hi.\nNakpi tak hanciam in tangko ziahziah napi hang, feedback bel ahih leh thuaklah mahmah hihang. Feedback zaknop salo, kipuah sawm vetlo, ei’ cihbang bang a ong kisang ding bek ut lailai hihang. Khialhna khat tung ah khat kithuap sawn in kisuangsawn sawnsawn lailai hi.\nA phadawm khat ah mipi in bangmah thei khollo, phawk khalo leh ahi ding mah salai i hihman in a thuaknuam zawdeuh ahi hi.\nI commercial advertisement enpha a, a zumhuai dinmun i tun ma in puahphat huaite puah mengmeng ding ngaihsut huai mahmah hi. Pau Khat Suan\nPrevious: Singapore, Yishun vengsung ah Flat khat meikang in mi 100 val ki hemkhiasak, mi 2 zato kipuak\nNext: University Major telzia dingtawh kisai thugenna nuamtak kizo


url: =Laithiangtho (Daniel 9-10) ~ Thu Tatuam (Siyin News)\nLaithiangtho (Daniel 9-10)\nWednesday, August 19, 2015 Laithiangtho Dokna No comments\n1. Israelte kumh 70 sung sal asua natu thu Daniel in akua kung pan he ziam?\nb. Vantung lalang\n2. Daniel sia Antangin, khau-ip puan silh a vut sungah to aa ___ hi.\na. kap nithi\nb. au ngawp\n3. Daniel thungen in a mite ii khialnate ___ hi.\nc. nasa lei\n4. Banghun laitak Gabriel sia Daniel kungah haw ziam?\na. Nitak sang\n5. Pathian ii teal lampuipa in kumh bangza sung thukimna vawt tu ziam?\n6. ___ in sangaw biakpiakna-te bo sak tu hi.\na. Pathian teal lampuipa\n7. Daniel ni bangza sung tau ziam?\n8. Daniel ___ ngun hui adin laitak puankang neal silh mihing mu hi.\n9. Daniel in mukholna anei laitak mihingte ___ hi.\na. banghma tat ngawl\nb. lau aa tai in kibu\nc. lamdang sa uh\n10. Persia ngam cing vantung lalang in Daniel ni bangza sung khak ziam?\n11. Persia acing vantung lalang akisim zawk ciang ___ kilangh tu hi.\nb. Greece vantung lalang\nc. Egypt vatung lalang\n12. Israelte a cing vantung lalang sia akua ziam?\nA Mite atu Daniel Thungen\n1Xerxes ii tapa, Mede mi Darius in Babylon ngam uk hi. 2Ama kumpi sua a kum khat kumin keima Daniel in a thiangtho laibute simin TOPA ii kamsang Jeremiah tungah a son kum sawmsali sung Jerusalem kisia tu hi, a ci sia thu ka ngaisun hi. * 3An tangin, khau-ip puan silh in vut sungah to in, TOPA Pathian tungah nasia takin thu ka ngen hi. 4TOPA ka Pathian tungah thungen in ka mite ii khialnate ka pualaak hi.\nKeima in, “TOPA Pathian awng, nang na lian a kong upat uh hi. Na thuciamna tungah na thumaan a, nang hong it te le na thupiakna bang a nite a tawntung in na it hi.\n5“Kote khialna ka vawt zo uh a, ngilo in a pha ngawl ka vawt zo uh hi. Sep tu in nong thupiakte kong nial zo uh a, thumaan nong lakna pan ka pial zo uh hi. 6Kote kumpite, ko hong ukte, kote pu le pate le ko minam bup tungah na min taw thu a son na naseam kamsangte ii thu ka ngai bua uh hi. 7TOPA awng, nangma in a tawntungin a maan na seam a, ahizong ko ka hi uhle koma le koma ka mai ka kimawl sak uh hi. Judea ngam le Jerusalem khua sungah a teang kote theampo le a nai le a khualana ngam tatuam ah na thethaang Israel mite theampo atu in hi thu maan hi. Banghangziam cile amate in nang tungah hong thumaan ngawl hi. 8Kote kumpite, ko hong ukte le kote pu le pate in a maizum huai in ngamta uh a, TOPA nang tungah hong khial zo uh hi. 9Kote in nang hong langpan zo ka hita uh zongin nang in nong hesuak a, nong mai sak hi. 10TOPA kote Pathian awng, na naseam kamsangte tungtawn in nong piak thukhamte bangin nungta tu a nong sawl sia kong ni bua uh hi. 11Israel mite theampo in na thukhamte paltan in na son thute ngai nuam ngawl uh hi. Nang tungah kong khial uh hi, tua hu in na naseam pa Moses ii thukham sungah a ki at bangin ko tungah haamsiatna nong tung sak hi. 12Kote tung le kote hong ukte tungah kong vawt tu hi nong ci sa bangma in nong vawt hi. Leitung a om khuapi dang khat po sangin Jerusalem khuapi sia a nasia zaw in daan na pia a, 13Moses thukham sungah a kison daan theampo nong thuak sak hi. TOPA kote Pathian awng, ahihang tu ngangawn zongin ka khialna te kisiik in, ahibale na thumaan nate zuina taw nang hong lungdam sak tu in, tupna sawmna ka nei bua uh hi.s 14TOPA kote Pathian awng, nangma in kote daan hong pia tu in na kithoai a, nong pia takpi hi. Banghangziam cile nangma in a maanin na seam tawntung a, koma in na thu kong ni bua uh hi.\n15“TOPA kote Pathian awng, na mite Egypt ngam pan nong paipuina taw in na vaangletna nong lak a, na vaangletna kiciamtee lai hi. Ka khial zo uh a, ka maw zo uh hi. 16Nidang in kote nong huu zo hi, tua ahikom Jerusalem tungah hong thin uuk nawn heak in. Tua in na khuapi, na mual thiangtho ahi hi. Ko khialna le ka pu ka pate uh ii ngitlona hangin ka kiim ka paam ngam mite theampo in Jerusalem le na mite hong nomu uh hi. 17Pathian awng, ka thungetna le kong pakaaina hong ngai tan. A kisia sa na Biakinn hong pua kik tan, tua hile mihing theampo in Pathian na hi hunlam hong he tu uh hi. 18Pathian awng, ko hong ngai tan. Ka ngim thuakna uh le na min a pu khuapi ii thuaknate hong en tan a, hong mu tan. Ko ii ngamtat phatna suang hi ngawlin, nangma ii hesuakna suangin thu kong ngen uh hi. 19TOPA awng, hong za tan, TOPA awng, hong mai sak tan. TOPA awng, hong ngai tan a, hong seam tan! Mihing theampo in Pathian na hi hunlam hong heak natu in haisaang heak in! Hi khuapi le hi mihingte sia nangma aa ahi hi,” ka ci hi. *\nGabriel in Kamsaanna Sonthiang\n20Keima khialna le Israel ka mite ii khialna pualaak in thu ka ngen a, TOPA ka Pathian tungah a Biakinn thiangtho nidang ngeina bangin a pua kik natu tatsat ngawlin hesuak ka ngen hi. 21Thu ka nget laitakin, ka mu khol masak lai a ka mu sa Gabriel sia ka omna munah hong leangsuk hi. Tua hun sia nitak sang biakpiak tu hun ahi hi. 22Ama in, “Daniel awng, hi kamsaanna na tel thei natu hu tu in kong pai hi. 23Pathian tung hesuak ngen tu na kipat ciang ama in hong zo hi. Ama in nang hong it ahikom tasia thu son tu in kong pai hi. Tu in mu kholna kong sonthiang laitak thudon in.\n24“Mawna le ngamtat siatna pan na mite le na khuapi thiangtho a suatak natu in Pathian in kum sawmsali, sali vei sung ciangtan zo hi. Mawna kimai sak tu a, tawntung thumaanna hong om tu hi, tasia ciang mu kholna le kamsaanna tangtung takpi tu a, a thiangtho Biakinn sia ki aap kik tu hi. 25Hi thuciamte na tel in: Jerusalem khua a kipua kik natu thu hong kipiak hun pan kipan Pathian ii teal lampui pa hong thet dong kum sali mun sali vei ngei tu hi. Jerusalem sia a lampite le a kulh te taw kivawt kik tu a, kum sawmluk le kum nii, sali vei kum dong kho tu a, ahihang hi hun sia buaina hun hi tu hi. 26Tua hun a bo ciang Pathian teal sa lampui pa sia khialna nei ngawl bulin kithat tu hi. Tua khuapi le Biakinn sia a thahat ngam ukpa khat ii ngal sim tu in hong kuan ngalkapte in susia tu hi. A tawpna in tuiliim bangin hong pai tu a, Pathian ii see sa ahi ngal kisimna le suksiatna hong paipui tu hi. 27Tua ukpa in mihing tam mama taw kum sali atu thukimna kho khat vawt tu hi; tua hun khenlang hong cin ciangin ama in sangaw biakpiakna le biakpiak nate bo sak tu hi. A kiihuai a kiitak huai lim sia Biakinn dawn saang belna tungah kikoi tu a, Pathian see sa bangin tua munah a koi pa a bo mateng in tua munah om top tu hi,” ci in hong son hi. *\nTigris Ngun hui ah Daniel ii Mu Kholna\n1Cyrus ii Persia ngam uklian a sua zawk a kum thum kumin Belteshazzar a kici Daniel tungah thu khat kilangh hi. Tua thu in thumaan ahihang tel hak mama hi. Tua thu sia ama tungah mu kholna taw in kison hi.\n2Tua hun laitakin keima Daniel in, nipi thum sung tau in ka om hi. 3Nipi thum a cin mateng in keima in anlim ahizong sa ahizong zu ahizong ka ne bua a, ka sam zongh ka pot bua hi.\n4Tua kum tha masa tha ni kul le ni li ni in Tigris Ngunlian hui ah ka ding hi. 5Ka etto le puankaang neal puanpaak silh a, kham kawngkhau sawm mihing khat ka mu hi. * 6A pumpi sia suangmanpha bangin taang hi. A maitang sia khualeng bangin taang a, a mittangte sia mei bangin leng vazal hi. A baan le a peangte sia taungo kizut thiang bangin te vakil a, a aw sia mi honpi au bangin nging hi.\n7Tua mu kholna a mu sia keima bek ka hi hi. Keima taw a omkhawm mihingte in bangma mu ngawl uh a, ahihang amate lau a tai in, buu uh hi. 8Tua munah keima bek ka taang a, hi a lamdang mu kholna sia ka en hi. Ka tha om nawn ngawl a, ka meal kikheal ngawp ahikom, kuama in hong tel ngawl hi. 9Ama ii aw ka zaak ciang khua phawk ngawlin butthi in lei ah ka puk a, ka khuplam in ka bok hi. 10Taciang khut khat in hong len in, ka khut le ka khup taw hong tho sak a; ka liing vadil lai hi.\n11Tua vantung lalang in ka tungah, “Daniel awng, Pathian in nang hong it hi. Dingto in a, kong son tu thu pha takin ngai in. Na kungah keima hong kipuak zo hi,” hong ci hi. Ama in hi thu a son zawkciang, liing vadil kawm ma in ka dingto hi.\n12Tua zawkciang vantung lalang in, “Daniel awng, lau heak in. Tel theina na nei natu in ki niamkhiak tu a, na khensat ni masa bel ni pan kipan Pathian in na thunget nate hong za zo hi. Na thungetna bang hong pia tu in kong pai hi. 13Persia ngam cing vantung lalang in ni kul le ni khat sung hong khak hi. Taciang vantung lalangte ii ukpi khat ahi Michael sia kei hong panpui tu in hong pai hi, banghangziam cile Persia ngam sungah keima nguak hong kinusia hi. * 14Mai lamsang na mipuite tungah a piang tu thute tel sak tu in hong pai ka hi hi. Hi thu sia maisang a piang lai tu mu kholna ahi hi,” ci hi.\n15Ama in hi bang hong son ciang, pau thei ngawlin lei ka sal hi. 16Taciang mihing taw a kibang tua vantung lalang in a khut hong thaak a, ka muk hong tham sak hi. Keima in ama tungah, “Topa awng, hi mu kholna in ka tha hong zawm sak mama a, ka ci liing vadil top hi. 17A topa mai ah a ding sila khat taw ka kibang hi. Bangbangin hong paupui thei tu khi ziam? Thangui thatang ahibale husan tu ka nei bua hi,” ka ci hi.\n18Ama in khat vei hong len kik leleau a, tasia ciang ka tha hat zaw hi. 19Ama in, “Pathian in nang hong it hi, tua ahikom bangma in thin ngim sak heak in a, lau sak heak in,” ci hi.\nHi teng a ci zawkciang ka tha hat zaw seseam a, “Topa awng nong son tu po hong son tan. Ka ci hong dam sak zaw ni hi,” ka ci hi.\n20-21Ama in, “Banghang a na kungah hong pai khi ziam ci sia na he ziam? Thumaan Laibu sungah a ki at thute lak tu in hong pai ka hi hi. Tu in cia kikin Persia ngam cing vantung lalang sia ka sim tu hi. Tua zawkciang Greece ngam cing vantung lalang hong kilangh tu hi. Israelte a cing vantung lalang Michael sim ngawl kei hong hu tu kuama om ngawl hi.


url: =Boxing Day ~ Hau Za Cin :: ZOMI DAILY\nBoxing Day ~ Hau Za Cin\nposted on 13 December 2015 at 10:47 am Lomkholna: Article, Hauzacin, Theihhuai\n1. Boxing Day bang hiam?\nBoxing Day pen Britain leh Ireland gam ah Christmas ni a ann khamval khempeuh uh a zingciang a lawm leh gual, meltheih tanau teng tawh a nek kik ni uh ahi hi. Christmas ni a zingciang ahih manin a gualnopna uh ni khat behlap cihna suak hi. Tua banga Christmas ni a zingciang, December 26 ni a a zatkik uh, ni khat a tawlngak kik uh pen hua gam mite in nuntak sung gualnop hun a aamna uh, a behlapnopna uh hi a ci pawl zong om hi. Boxing Day pen Britain leh Ireland gam ah National Holiday ahi hi. [Britain = England, Scotland, Wales].\n2. Banghangin Boxing Day kici hiam?\nGen dan a tuamtuam om hi. Pawlkhat ensuk ni:\n1. ‘Christmas Box’ akicih ciangin Britain gamte ah Christmas present genna hi.\n2. Boxing Day pen innteng (servant) te adingin tawlngakni (day off) hi a, tua ni in amau zong a inntekte tung pan ‘Christmas Box’ ngah uh hi. Amau inntengte mahmah zong tua ni inn ciah in a innkuanpihte kiangah ‘Christmas Boxes’ va pia thei uh hi. Innkuan a kimukhawm a deihsakna tawh van khat peuh kipia, kihawhtuah a anne khawm cih banga hun zat ni ahi hi.\n3. Britain leh Ireland gam te ah pawlpi sunga a kisamzaw deuhte huhna dingin Christmas niin sumbawm (box) khat koih uh a, tua pen Christmas ni a zingciang hongin hawmkhia uh hi.\n4. Khualzin Tembawpi te in khualzin a kipat ding ciangin sumbawm khat sungah sum bangzah hiam koih in khualzin kipan uh a, cidam taka a tupna phual uh a tun ciang lungdam takin tua sumbawm pen biakinn a siampite kiangah pia in siampite in Christmas niin hong uh a, a kisamzaw deuh mimal leh innkuan kiangah huhna in pia khia uh hi.\n3. Boxing Day ni in bang hih uh hiam?\nChristmas ni a kimulo, Christmas a zatkhoppih loh uh innkuanpih, lawm leh gual tawh kimuhna, kikholhna in zang uh hi. Tunai ciangin kimawlna hun in kilim zat diak hi. Sakol tungtuanna, football kidemna, leh gualnop kimawlna tuamtuam kilimzat diak hi. Gualnop kimawlna tuamtuam a neih zawh ciang anne khawm ngeingai uh hi.\nKum 2004 ciangciangin Fox Hunting ciin Gam-ui vai in ui tawh kuankhia uh hi. Ahi zongin kumpi in thaukap leh Gam-ui thah ding khamta ahih manin kizang nawnlo ci uh hi. Tua taang in sumbuk vakni in a zang tam tektek hi. Hunlui lai a innkuan leh lawm leh gual tawh gualnop ni pen tunai diak pan sumzuak sumlei kipat ni in kizang toto ta mawk hi. Sumbukte in zong a vanman uh tampi khiam in Kumthak ni ma in zuak mengmeng nuamta uh hi!\n4. Ireland gam ah Boxing Day pen St. Stephen’s Day zong kici hi:\nIn Ireland gam ah Boxing Day pen “St Stephen’s Day” zong kici a, tua ni in “Wren Boys” kici te pawl kilaak mahmah uh hi. St Stephen pen Jesu thu a up man, Jesu nungzui a suah manin suang tawh kidenglum ahi hi (Lai Siangtho sungah). Ireland gama Wren Boys kicite in gamsungah pai in Wren kici vasa, Zokam in Daiva i cihte khat hi, suang tawh va dengkhia uh a, tua vasa tawi kawm in khuasung hong lut in inn khempeuh ah sum a dong uh hi. Tua a sum ngah khempeuh uh mizawngte huhna in a zang uh hi. Tunai ciang bel Daiva thah pen ganhing bawlsiatna hi ciin kumpi in phal nawnlo, khamcipta hi.\n5. Boxing Day ah Nek leh Dawn tuamtuam thupi bawl:\nUpmawhloh, lametloh, lawm hoih, lawm lui te zong hong lengla thei ahih manin Christmas ni sangin nek leh dawn ding a kuamah ciat kigingkholzaw ciat uh hi. Nek leh dawn ah zong uang bawlzaw, lim bawlzaw uh hi. Ahang khat ah Christmas niin puanthak tawh kilawm taka kizem, kikhawl, kiholim, cih bang ahih manin nek leh dawn tampi hih leh puansilh nikten peuh ninsak thei cih tawh a uanglua in kibawllo zaw hi. Sa, mohkan (cake) leh Christmas Cake cihte lengla khempeuh nekding akicing, a tam theithei kikoih hamtang hi, ci uh hi.\nZomi te in bel Boxing Day cih bangin min tuam i puaksak loh hangin kilim zat mahmah a, pawlkhat in Christmas Ni Nihni kici ziau lel hi. Biakinn ah a zangkhawm lai om a, pawlkhat in lawm leh gual tawh, pawlkhat in innkuanpih, meltheih u leh nau tawh cih bangin hun nuam bawlna in a kizang veve ahi hi.\nPrevious: Tulaai Leitung Thuthang tuamtuam updates December 12, 2015\nNext: Nusia Tani\nSisan piading mi kisam mahmah hang ei\nMyanmar, Rakhine State sungah Dengue Fever angah mi 1400 pha, mi 16 sikhin\nTulaai Leitung Thuthang Tuamtuam Updates March 23, 2015\nJapanese Princess khatin Royal hihna nusia in mimawkmawk khat teenpihding


url: =A meetna ding bek kingaihsun ~ T. Sawmlian :: ZOMI DAILY\nposted on 24 April 2017 at 4:49 pm Lomkholna: Article, Sawmlian\n“Zomi” cih leh cihloh pen pawlkhat in supna leh meetna bekin tuat kha uh hih manin i minam kalsuanna lamzang thei lo tawh kibang a, tua hang mahin kikheuhkheuh, kiphinphin, kikhuatkhuatnate bei thei lo tawh kibang hi.\n“Zomi i kicih hang gam lah nei lo…” ciin, mi thanemsak thei dingin meetna lam bek a en Zomite lakah zong omin, “Gam nei sate bel ziau leng hoih, tawldamhuai, meetzaw ding…” a ci mah hunkhop om hi.\nIdentity i cih, i omna mun leh gam tawh kibawllem leh i omna gama mite pom ziau theih hi lo hi. Pau, ngeina, tawndan, nopsaklam, etc. pen minam dangte in a neihloh leh midang tawh i kibatlohna pen minam tuam i hihna hi a, tuate paikhia khin a, mi pau le ham, lai, ngeina leh tawndan zui a, ei a nusiacip a om pen a piang thei lo khat ahi hi.\nTu globalization hunah, minam khat pen mun khat bekah omkhop a, gam khat sung bekah teenkhop theih hi lo hi. Gam tuamtuam ah i tam deuhna om ding a, i tawm deuhna om ding hi. Gam i neihna leh gam nei zo lo ding dinmun a i tawmna munah zong kiom kha ding hi. I nei kei phial zong i “identity” kepbit theihna koikoi ah ngeina/upadi om ahih manin tuate tawh kituak a kalsuan ding hizaw hi.\nBangbang ahi zong, minam hihna pen meetna bekbek, gam neihna ding bek khawng i sak khak leh kikhial mai thei hi. Meetna ding bek i sak leh kikungkia baih mahmah mai thei hi. Gam neih leh neihloh pen a kisam masapen hi lo a, i hihna bang, i ngeina, i zia i tong, i tawndan, i pau i ham, etc. leh “kei aa, ei aa” i cih theih pen a thupi leh, a kisam hi a, meetna bek lametna hiam a “kei aa, ei aa” i cih theihloh khat a kipiak mawk pen a hi thei lo ahi hi.\nLeitung-ah a huampi a etin, minam mangthang tampi om a, a mangthang dekdek zong tampi om hi. Tuate a mangthanglohna dingin UNO leh gam kumpite in nakpi taka a hanciam laitakin, Zomite laka pawlkhat bel, i pau, i lai, i ngeina, i zia le tong bei a, minam lianzaw hi a i theihte belhziau khawng a ut pawl om banah, mite thuzawh sawmin a kipeipei, minam mangthanglohna ding a hanciamte langdodo pawl bang zong om mawk a, khasiathuai mahmah hi.\nUtzawk dang i neih a, hizaw a kitheih dang i neih leh bel kua khaam theih hi kei… Mimal dikna leh suahtakna hi. Sum khawng nei pianin, pilna neiin, bang hiam mi lakah kizang theite koikoiah a hat lai, a hoih lai, hauh lai khawngin mi lakah nuamsa, suakta leh pahtawiin om uh a, leitung ngeina hi; hamphatna taktak hunah a kiphawk kha kei zel bek ua!!\nI omna khempeuh-ah ei aituam gam neih i sawm khit mawk leh bel piang thei lo ding a, i minam hihna pen tua tawh i teh, tuate hang khawng bek ahih leh bel minam tamzawte bel a, mivomte tamna-ah mivom, mikang tamna-ah mikang, misan tamna-ah misan, mi-eng tamna-ah mi-eng, dawibia tamna-ah dawibia, milimbiate tamna-ah milimbiasuk ziau ding khawng i hih leh bel, poi mahmah napin, “mimal suahtakna hiven,” cih mai kul lo dia!!\nMinam itna leh Identity kepbitna ding thu a kigen ciang minamdang huatna thu leh langpanna thu gen a sa om thei zel a, poi mahmah hi. Minam itna pen minam dang huatna hi lo hi. A kicianzaw semin khatvei genkik leng, *’minam itna pen minamdangte huatna hi peuhmah lo hi.’* Midangte zong amau hihna a kepbit uh poi kei, ahi ding mah hi, zahtakpih ni. *Ei Zomi sungah zong khua, gam, leh namke kibatlohna hang a themcikcik a kilamdang i pau, lai, leh ngeina zong kitheisiam tuah ni, kizahtaksak ni, kithupisim ni.*\nMi khat le nih hang hiam, mi tam leh tawm hang hiam, gam neih leh neihloh lam pen minam hihna hi masa lo a, a tehna ding zong hi lo hi. Minam i cih pen – pau le ham, lai, ngeina zia le tong, tawndan kician nei a, tua a zangkhawm leh suakta taka ‘kei aa, ei aa’ cih zatna hizaw a, tuate bei liang a, meetna deih luat mana sak lamah pai ciang uiphuk, khang lamah pai ciang kauphe, ziat lamah pai ciang thankhik, vei lamah pai ciang toktol kicih bel piang thei lo hi.\nT. Sawm Lian || 24042017\nPrevious: US Arkansas ah naupang kum 4 aphapan khat Bus tungpan kia in akhaguh kitan, silo\nNext: Malaysia Home Ministry te’n UNHCR Card tawite ii Background sitciansawm\nA khangto hun kilaih sungah makai te kisap panmun lakzia ~ Pau Do Lian


url: =A thupi GZA & ZCD Kipawlna ~ Dal Sian Hung :: ZOMI DAILY\nposted on 24 November 2016 at 8:53 pm Lomkholna: Dalsianhung, News, Politics, Zomi\nCivil Society pen tangzai in dai a, Political party pen toi in thuk hi.\nBiakna pawlpi pen tangzai in dai a, minam pen toi in thuk hi.\nI minam sungah kipawlna thupi tampi om a, tuate’ sung panin GZA leh ZCD a thupina tawmkhat kong pulak nuam hi. Tawm bekbek hong gelh ding kahih manin a tawp dong na sim hamtang ve maw.\n1972 kumin Pu T. Gougin, Pu S. K. Samte makai in India le Myanmar gambup Zomi khempeuh minam vai ah lawngkhat in i luankhop theih nangin Daizang, Manipur, India ah Zomi National Congress na kipankhia uh hi. Tua tawh kisai in India kumpi theihpihna zong nangah uh hi.\nMinam vai ah thahat theih nadingin kipawlkhawm in “the first World Zomi Convention” cih khawmpi 19-21 May 1988 in Champhai, Mizoram, India ah a masapen Zomi khawmpi kibawl hi.\n1988 kum tak ciangin Myanmar ah gam vai haksatna lianpi hong tunga a lotheilo in minam le gam ading mapan ding a kisapna dungzui in minam party khat phuat dingin minam it makai pawlkhat hong kipan khia hi.\nTua hun lai in thu taktak ah ading zo dingin mipil mi tei ki khaat lai mahmah ahih manin Sitni Chin Sian Thang (BA, BA (Law), LLB) angkawi in makai ten na zawn uh a, Pu Cin Sian Thang pen makaipi in hong seh pah uh hi.\nIndia Zomi te patsa ZNC mah min vawh in Myanmar ah ZNC hong ding uh hi. 1990 kum kiteelpina ah ZNC party panin Tedim ah Pu Chin Sian Thang, Tonzang ah Pu Thang Lian Pau (Tulaitak ZRO makaipi) te in gualzawhna hong ngah uh hi.\nAhi zongin galkap kumpi in panmun pia nuamlo bek thamloh party makai teng mat le hen dingin hong zong uh a, tua hun laitak pen India gam Lamka khuk sungah unau belkaang kituh in Paite leh Kuki a kido ciangin Pu Thang Lian Pau pen minampihte lemtuah dingin India lamah va kihei khia hi.\nZNC pan ZCD\nPu Chin Sian Thang pen maban zomin nawk a kulte nawk, phut a kulte phu in party vai ah mat le hen tampi vei thuak hi. Lungkia het loin hanciam toto a, 2015 kum tak ciangin kiteelpina ah lut dingin hong pan ciangin ZNC min naleng hong sanglo in ZCD tawh a kilaih to ahi hi.\nKiteelpina ah ZCD honglut takpi uh a, ZCD sung panin kuanglui mi 9 sung pan mi 6 in telcing dinmun hong ngah uh hi. Zomi tangthu ah a lungdam huai a lamdang gen ding thu khat in ki ciamteh hi.\nKipawlna A Kipzawhna Thubulpi\nHih kipawlna hong kip toh zawhna pen gen ding tampi om kha ding hi. A thupi penpen ah kipawlna sunga mapang khempeuh in a makaipipa Pu Chin Sian Thang ngiat Pa dinmun ah koih ngeu in thupi bawl ahih manin kipawlna a nungta toto suak hi.\nPu Chin Sian Thang (President of ZCD)\nPa min: Pu Sum Hang\nNu min: Pi Niang Khan Cing\nSuah ni: April 6, 1938\nSuahna mun: Zampi, Tonzang, Chin State, Myanmar.\nPianpih: Numei 3, pasal 1, amah a u pen hi.\nPilna: BA, BA (Law), LLB. (Yangon University)\nZogam ah Pasian’ thu khuavak hong tunzawh kum 100 cin pawipi 2010 kumin Tedim khuapi ah kibawl hi. Tua mun panin Pasian’ nasem mipil tingteng 300 kiim leh mipi 60000 valte in Zomi mailam ah Pa dinmun hong la dingin teelkhiat mihing 5 nei uh a, tua teng a nuai abang ahi hi.\n1. Rev. Dr. Simon Pau Khan En (President)\n2. Bishop Felix Lian Khen Thang (Vice President)\n3. Rev. Dr. Chin Do Kham (General Secretary)\n4. Rev. Dr. Do Suan Mung (Assistant General Secretary)\n5. Rev. Dr. Gin Khan Khual (Member of Central Committee)\nHih a tunga makai 5 tengin Singapore ah 11 May 2011 in Zomi Innkuan Singapore (ZIS) innteekna tawh kimuh khopna hong nei uh a, kipawlna GZA hong phutkhia uh hi.\n6. Rev. Dr. JM Ngual Khan Pau (Member of Central Committee)\nIndia gam panin mipil muanhuai mahmah Dr. JM Ngul Khan Pau zong Central Committee ah mapang dingin a zot uh ciangin Dr JM Pau inzong minam a itna tawh na sang hi.\n7. Rev. Dr. Go Chin Zam (Assistant General Secretary)\nOctober 16, 2016 in lamet het loh mang inzong i mat ngamloh i makaipi khat ahi Rev. Dr. Chin Do Kham in hong nusiat vat ciangin Dr. Mung in GS panmun hong let loh phamawh ahih manin Cetral Committee ah AGS hong kisam hi.\nMinam a vei, pilna-hauhna khuasak zia ah mi muanhuai mahmah Myanmar gambup OM makaipi Rev. Dr. Go Chin Zam tungah Central Committee panin zotna hong nei uh a, Dr. Zambawi inzong minam a itna tawh na sang pah a, Assistant General Secretary dingin kisseh pah hi.\nGZA Kipawlna A Lawhcinna:\nGZA sunga kihel khempeuh in Central Committee thupi sim uh a, Central Committee inzong makaipipa Dr. Enno pen Pa bangin ngaihsun ngiat uh ahih manin GZA pen a lawhcing mahmah hong suak hi.\nPa dinmun ah i koih khat Pa bangin i bawl theih pen kipawlna ah cidamna hong piangsak bulpi ahi hi. Central Committee sunga om makaipite khempeuh pen a muanhuai vive hilel uh hi. Ahi zongin makaipipa pen Pa bangin bawl thei mawk uh hi.\nRev. Dr. Simon Pau Khan En tangthu tomno:\nPa min: Pu Lam Za Thang\nNu min: Pi Cing Do\nSuah ni: October 24, 1944\nUnau: 5 pha uh hi.\nPilna: BTh, BRE, BD, Dip in Ecumenics, MTS, PhD.\nNasepna ah Lawhcing:\n2000-2002: MBC, General Secretary\n2006-2010: MIT, Principal\nYangon khuapi laizang ah biakinn lian mahmah i neih TBC ah Senior Pastor dinmun tawh Pasian na semin mi tampi a pantah Zomite’ Pa gina khat ahi hi.\nInnkuan khat sungah innkuan nuam a suah theih nadingin i Nu le i Pate i zahtak diamdiam theih mah bangin kipawlna khat peuh ah Pa dinmun-a i teel makaipite pen Pa bangin i ngaihsut theih ding kisam hi.\nPa banga ngaihsun theilo, a ki elel, a ki tuhtuh, a ki gensia thithu kipawlna peuhmah pen hunkhat ciangin hong bei lel hi. Pa’ kicinlahna pholak hetlo a, aseel khiankhian tapa in thupha ngah a, Pa a mindaisak tapa in samsiatna ngah hi.\nPrevious: Turkey ah Bomb puak, mi 2 si, 16 liam ~ TK Lian\nNext: Trump in US te’ UN Ambassador dingin India gambeel mi Nikki Haley guangta ~ TK Lian


url: =Zolai Simbu Kum 100 Cin Pawi Ah (10) ~ Hau Za Cin :: ZOMI DAILY\nposted on 16 January 2015 at 3:30 am Lomkholna: Article, Hauzacin\nHih pawi sungah ka lungdam mahmahna pawlkhat hong gen nuam lai ing. Zomi sungah mi minthang leh min nei, mipi in i theih mahmah tampi tawh va kimukha ka hih manin hampha leh manpha ka sa hi. Pawlkhat pen ka khatvei kimuhna hi a, pawlkhat pen kei hiciang ka tunna dinga hong pattah leh hong makaihte zong ahi hi. Tua manin tuate genlo in ka om thei kei hi.\nSia Paupu te nupa (Rev.Dr. JM Ngul Khan Pau leh a zi Sianu Lucy Dimnu) pen ka mentor hi uh a; College ka kah sung khempeuh ka nu leh pa dinmun ah a ding bek hilo in a kilawm a kilawmlo thute hong hilh, ka mailam nuntakzia ding zong hong makaih dente ahi uh hi. Ka kimuh cil uh 1991 kum pan tuni dongin kum 22 bang phazo hi. Hih hun sung khempeuh ah a heh mel uh khatvei zong ka mu kei a, kam khauh leh awsang tawh kei hong tai ngeilo bek thamlo amau mahmah zong a kiho uh, a kicih uh ka za ngei kei hi.\nNupa kitot cih peuhmah zong ka mu kei hi. Mihing pen nupa a tamzaw kum khat kum nih kitheitel leng a kitotna uh a kicihna uh kimu hamtang hi. Tua zong Pasian i kisapna leh mihing ihihna hi napi, a kitawng ngeilo, a kici ngeilo nupa te pen ‘Pasian thupha sang, vangam malep’ acihte uh hilo ding hiam ka ci hi. Ka uang gen hi hetlo, tua bang nuntakna tawh a kalsuan mihing ka muh ka theih patna hi. Pasian a masa pen a koihden theih a thupina hong musak sak semsem hi.\nHihbang vai thupi ah ka khatvei kihelna hi. Ka nuntakna ah ka phawk tawntung ding ka mangngilh ngeiloh ding hunpha Tua bang hun masa pen ah ka mentor tawh hun khat ka zatkhop theih pen hampha ka kisa a; ka kikupkup uh, ka gelgel uh, ka vaihawmhawm kholh uh tawh kibang liang hi. Topa hoihna a cih uh hibang hiding ciin ka ciamteh hi. Topa in hun nuam hun pha hong ngahsak hi.\nSiapa Bishop Felix Lian Khen Thang tawh ka khatvei kimuhna hi. Siapa pen a minthang vangvang Zomi khat ahi hi. A minthang bek hilo in Zolai leh Zokam a siamneel mahmahpa hi. A Zolai gelh ka muh nak leh a sim den pa ka hi hi. Amah leh Sia Do Sian Thang, Siapi Enno cihte laigelh ka sim simin Zokam kammal thak leh tangkam (upa kammal) a kihel hamtang ahih manin meet kasa a nihvei bang ka simsuak kik hamtang hi. Tutung in Siapa tawh kimu kha bek hilo in ama thugen a mun mahmah ah za in holim kik thei, ama holim za dingin ankuang umkhawm kha thei ka hih manin angtang kisa mahmah ing.\nAma muhna ah pilna sinna lai theihna tawh nuntakna kilamdangsak ding cih ahi hi. Tua pen mah tu laitak kawlgam Zomi sungah i kisap penpen ahi hi. Sangkahna gina omloh manin mipi buppi a pheng om gawp tawh kibanga tua pen sanginn gina tak kiphuanin a khangto ding naupangte a neu tung pan gina taka pattahna a om kik mateng mipi leh gam leh pawlpi, khuasungin thuak toto ding hi. Tu ciangciangah gina taka sangkah thei pen mi tawmcik bek himawk hi!\nBishop pa in Zolai a siam bek hilo in Zokam zong a siam mahmah hi a, lakam leh tangkam a hunhun in zangkhawm thei ahih manin thu gen peuh leh bun zuahzuah hi. Zaknop in tawldam a, Zokam a kicinna hong lakkhia hi. Zokam kicing kei ciin a gen a om khak leh a lim zat mellote hikha ngel ding hi. Kampau a kicing penpen cih leitung ah omlo a akisapna a nei tek, a khangto khawm tek ahi hi. Ahi zongin Zokam tawh i gennop thute i gen theihloh tawm mahmah hi.\nBishop pa amah tawh kimu bek hilo in ama omna huang sung zong ka va lut kha a, Zomi Youth Association te makaihna tawh Tchoukball kimawlna zong Bishop Compound ah ka va hilh kha hi.\nKawlgam sunga Lai Siangtho kipawlna ah laiatpi Rev. Khoi Lam Thang tawh zong kimu thei in, amah tawh thusunna hun ah mapang khawm, ama hong makaihna tawh thusunna zong hong nuam mahmah in paizia, muhzia, kalsuanzia tampi hong makaih hi. Amah in ka thusun ding khempeuh a ngaite zaknop ding hibang hi ciin hong mukholsak thei ahih manin noptuamna tampi ka ngah ban ah ka khatvei thusunna ahih manin ka patauh tampi hong dawn hi.\nZomi sungah laibu tam bawl pen leh lai nasep zawh kum 25 a cing Sia Thawngno (Rev. Job Nang Khaw Thawng) te nupa tawh zong hun nuamtak kizangkhawm ahih manin angtang ka kisa hi. Ama hong vaihawmpihna tawh vai tampi lem thei a, kisap khat peuh, awlmawh khat peuh amah kiangah zasak peuh lehang i lunggulhna zah sangin a hoihzaw in na kikoihkhol, na kiguangkhol, na kibawlsak dimdiam a makai cingin tuucing hoihpa ahi hi.\nAmite hong khual in a naute hong don a, a tuu te kisap hong kicingsak den hi. Zolai leh Zokam bek a awlmawh hilo in Zomi leh Zogam a khantoh ding a awlmawh hi in a gim a tawl siit hetloin a sem ngiatngiatpa ahi hi. Kei a damlo hi ing, kei a citheilo zaw hi ing ci hetlo in a cidamzawte sep theih khempeuh a sepmawh omlo hi; zong lunghiang hetlo in sem ngitnget hi.\nTutung leh tuma lamin zong ka khualzin ciangin makaite leh uliante inn pawlkhat ah ka hawh kawikawi ngei hi. Mun pawlkhat ah ka hawhna te in a lenglapa tung pan lamet nei hileh kilawm kasa hi. Tuisik hai khat nangawn hong suahlo, niangtui hai khat nangawn hong awmlo zong om veve hi. Tuate duh in ka cihna hilo in Zomi te ngeina ah zin do ngeina, lengla do ngeina hi – tuibuk maw, niangtui maw, zuning maw tawh. Ahi zongin Zomi ngeina a zang nawnlo khuapi ah ki om kiukiuta ahi tam ka cih hun om hi.\nSia Thawngno kiangah ka hawh ciangin, “Niangtui maw, niangphan? A sa maw a vot?” ciin hong dong pahpah lian hi. Ka gilvah in ka koihna ding zong omkei ci taleng, “Zomi paunak ah ‘Nene puksi omlo, gilpi leh sakhau’ kici buang hiven ciin suah, hong pia teitei hi. Tua pen Zongeina, kiitna, kideihsakna leh kihuaina ahi hi. Namkhat bek tawh lengla do lo in nam nih nam thum tawh lengla do hamtanga, singgah leh laibu kihel hamtang hi. Bangmah tawilo a lengla hih ding maizum huai phial hi. Mite a itna leh a teina, a pilna leh a thukhualna, Zomi ngeina a kepziate a gen bek ka hizaw hi.\nAhi zongin Siapa a kipahtawi in lungdam in nui tiuteu ding kasak leh a mai mual pian hi. Zolai tawh laibu tam bawl pen ciin Zomi Christian Literature Society (ZCLS) in Zolai Simbu Kum 100 Cin Pawi ah pahtawina pia a, siapa maitai vetlo hi. Ka koiteng hiam hong nuamlo hi. Ka telsiam hi. A ngaihsut hidinga ka upmawh om a, ka theihsiampih hi. Amah laibu tam bawlpen ahih a lungdam huai mahmah laitak in Zolai hizaha kizuun nailo, Zokam tawh laibu tampi kibawl nailo cih a ngaihsut ciang ama lungdamna sangin a lunggulhna in leekzaw ahih manin a lungdam ding hunah a lungdam zolo ahih ding ka um hi. Ka upmawh zong dik, man lel in ka um hi.\nZomi te in maban tampi i neihna a muh ciangin a lungdam ni dingin zong a lungdam zolo himawk ding hi. Zomi te in nasep ding i hauh dan, i maban a tam lai na a muh ciang hibangin a om ahi hi. Nang leh kei in Siapa maitaina dingin tavuan lianpi i nei hi. Sau gen kullo in tel ciat dingin hong lamen ing.\nZolai Simbu kum 100 Cin Pawi adingin tha leh zung bei in a innkuanpihte zong huai manlo liangin pawi sung khempeuh a diang Sia Rev. Lian Khen Pau tawh hun nuam ka ngah manin hampha ka kisa hi. Ama hong gelsakna hangin hih hun ah ka paithei hi. Program khempeuh leh vanleng tuanna ding, zintunna ding leh giahna ding, annekna ding leh niangtui dawnna ding cihte a kicingin hong gelsak dimdiam in, hun awng ah ka kizat theihna ding uh a om leh hong zasak pahpah hi.\nPawi sung khempeuh manlah in gim mahmah dinga, ihmu zong ihmu sip manlo ding hinapi ka ciah ni dongin maitai takin hong mangpha khak lailai hi. Makai nasep a gimhuai mahmah na tel mahmah ding ahih manin tawldamna hun kicing tak a ngah ding ka deihsak mahmah hi. Amah leh a seppihte kicingin vai khempeuh lem khin a, hun kipelh omlo in hun val zong omlo a, ziakai cih omlo in hun zat khengval cih zong omlo hi. Hibanga hun maan a kizang Zomi pawi sim khempeuh thupi kasa a, makaite thupi kasa hi.\nZomi sungah mi kidawk leh mi minthang tampi tawh kimu ka hih manin hampha ka kisa hi. Amau min a vekpi in gen zolo ding, gen khin manlo ding i hih manin pawlkhat bek gen loh phamawh diak hauzacinkasak teng kong gen lai ding hi. A hun zui in mailam ah a dangte zong ka laigelhna ah ka guang toto nuam hi. Zomi MP Pu Zozam zong kikhop nitak khat hong sim kha a, khut kilenkha in kiho manin ka ki sikha muh zual uh hi.\nGullu Mual vai ah makai Pa Lian Tuang leh Thawn Tuang te tawh kimu in amau laihawm zong copy ka ngah ban ah ka sim suak dikdek a, a hawm masakte uh sangin kicingzaw kasa hi. Hun tomno sungah amau nasepna zong kiho kha in maban ah khawllo a nawkto zel ding ahihna uh ka za hi. ZYA te in a sawtlo in ZOFA CUP 2013 a kipat ding uh zong kaza a (hih laigelh ciang kizota!), sisan kisamte a hop ban vuah nopna dahna ah ahih theih zah un minam adingin a kalsuanna uh ka za hi.\nZYA in maikum lam ciang Zomi Youth Association Khawmpi a bawl zawh ding uh lametna leh deihsakna tawm makai thusinna ah hong kihelkha te kiangah ka gen hi. ZYA a khan semsemna leh khua tuamtuam ah a kiphut ziahziah vai hong gen ban vuah, gamgi neilo a minam nasepna ahih ding a deihna uh leh a malakna uh hong gen uh hi.\nPawi sung khempeuh Phatna leh Biakna makai Zomi lasiam Kamsen zong kihel ahih manin lasak zong khialh cih om ngeilo, lasak zong sawtlua cih omlo, lasak kicimtak cih thadah ki-am mahmah hi. Lasiam Kamsen pen a lasak youtube ah ka ngai a, a DVD zong ka lei kha a, siam kasak mahmah leh a lasak a hoih mahmah khat ahi hi. Kei adingin Zomi min nei khat tawh a kithuah khawm ka hikha hi.\nAmah sanga khangham zaw deuh Zomi lasiam ka muh khat pen Ngabeng Pawl ah Sia Mang ahi hi. Amah pen ‘zawzop hi’ cih ciamnuih gensiampa hi a, sakhi pan thu, nupa kilemna ding, cihte a gen pa ahi hi. Sia Thawngno te inn ah kimu kik in biakinn ah kimuh sangin na maingaphuaizaw a, holim siam in holim nuam a, ciamnuih hong gen pihpih ding ka sak leh thu manpha tampi kidong in ka kiholim kha vua, Sia Thawngno lawmnu Sianu Ngaih Cing in hong lui Tampaza tui bang khum ngaungau liang kasa hi.\nNgabeng lasiamte in la nong sa ding uh hiam ciin ka dot ciangin, “Tu laitak ka lawmte omlo in kei bek a om hi ing, hong sa theilo hi ung,” ciin hong gen hiat hi. Papi mikangte cia tak a pha in kamnem taka hong gen hiathiat ciangin tuu cing muanhuai ahih ding ka upna hong lian semsem hi.\n‘Sian Anglai Ah’ movie sungah Thangno nunung pen zong ‘Sia Mang’ na ci mawk uh ahih manin ka muh ciangin ‘a sakol hong kenglo hingel ding’ ka ci sim pian pah hi. A movie lukhu leh a Jean pant tawh hong kithawi ciangin Thuammual dunga: “Sunni aw lenmual ah na khawllai aw” cih lasa pen hingel ei cih ka telpah hi. Gennop tampi tawh hiciang ci phot ni. Hau Za Cin\nPrevious: Alamdang kipaak huai leh lungdam huai thu – ZTK\nNext: Kilawmlel napi ahihetlo khat\nVietnam gamsung mopawi khatah pawisiim mikhat kidawtlum\nTedim khuapi sungah datsi/ diesel zuak kiphal nawnlo


url: =ZIUSA Genvai sum don 5 ai theihsakna :: ZOMI DAILY\nposted on 16 July 2020 at 9:47 pm Lomkholna: News, USA, ZIUSA, Zomi\nAthu: ZIUSA genvailut teng tungah Genvai Piakkholh Kivuina Sum Don (5) ai donna\nA. ZIUSA Genvai Thukhunpi sung a Thukhun-V: Piakkholh Sum (Premium) tawh kizui-in ZIUSA genvai thukhun pom mite tungah Don (5) ai kidong pen a nuai-a hun lap in, a nuai-a mun ah nong puak na ding un zahtakna tawh hong theisak ingh. Sum piakzah ding: Mi zui a sum don zah Piakkholh sum(Premium) x Don (5) Total Amount\nTheih ding: Sum kaih khop sum don hun ni 45 sung July 16,2020 pan August 31,2020 ciang kisang ding hi. Sum kaihkhop zia ding pen a munmun a om Local Genvai Tanute in ong thei sak ding a no i omna genvai tanute tung ah piak ding kisam hi.\n1. Genvailutsa tengin min sazian leh sumte August 31, 2020 ni anunung pen in ZIUSA Secretary of Genvai tungah atung khin ding in khak ding kisam hi.\n2. Genvailutsa tengin min sazian leh sumte ziusagenvaitanupi@gmail.com ah khak ding kisam a, mundang ah khak kisanglo ding hi. Sum khakna ding:\n3. Check tawh a khaknuamte a dingin:\nb) For/Memo: Don (5) aii\n5. Theihsak behna: a) Genvai Piakkholh Kivuina Sum don (5) ai a pia khempeuh September 15, 2020 (Midnight; genvailut te omna local Time zone zui) lian in Genvai Lut hih zomna kipsakna kinei ding hi.\nb) Genvai Piakkholh Kivuina Sum don (5) ai August 31, 2020 ni hun lap in sazian leh sum apuak lo mite ZIUSA Genvai Thukhunpi sung a a om bang in kisem ding hi. c) Dot behnop, telcian lohna anei te’n Secretary of Genvai Phone number: (510) 938-3866 tawh ki ho thei, ahih kei leh Text Message tawh kizopna kinei thei hi.\nMore: ZIUSA Annual Conference 2019 leh Zomi Political Forum nuamtak kizo\n*$15,000 pen Genvai lut zawh Ni (180) acingsate kipiakzah; lut zawh Ni phazah zui Sihvuina Sum piakzah ZIUSA Genvai By Law Thukhunpi sungah akicing in ki at hi. Pu Mun Mang, Secretary of Genvai\nPrevious: USA, Colorado pan Pa Johnny Kam Cin Pau (Phaitu, Thangmaan) in hongnusia\nNext: Covid-19 Home Quarantine hunsung omte thapiakna


url: =Wikileaks phuankhiapa maisakna ding kingen :: ZOMI DAILY\nposted on 13 November 2016 at 8:03 pm Lomkholna: News, Thangkhanlian, World\nNov. 13, 2016: Donald Trump in kiteelna a zawh phet in mi 10000 in (suai kai) sign in WikiLeaks pankhia Julian Assange pen US kumpi in mawhmaina pia dingin thumna kipan ta hi.\nHillary Clinton’ sung thu teng a pholhkhia dikdek WikiLeaks pen Australia gammi Assange in 2006 kum a a patkhiat hi a, leitung bup-a kumpite’ sung thu teng kipholhkhiatna webiste khat ahi hi.\nA nung ciangin WikiLeaks website pen tawl khat ki-en thei nawn lo a, ahih hangin mun tuamtuam panin thu khah den uh hi. Assange pen Computer Programmer khat hi a, journalist minthang khat zong hi a, pahtawina zong tampi ngah ngei ahi hi.\nUS, Sweden kumpite in matsawm uh a bu kawikawi khat ahi hi.\nTu tunga thumna ah Australia MP pi Pauline Hanson in zong sign hi.Tu tunga thumna pen Change.org pan kibawl hi a, Wikileaks in leitung kumpite in leitung mipite a khemna teng pholhkhia ahih manin Assange pen mihangsan khat ahi hi. Tua aih manin Pu Trump in president taktak a kiciamma ngiat a mawhmaisakna a piakna dingin kong ngen uh ci hi.\nTu tung kiteelna nai mahmah ta ni 2-3 kisap in Hillary email vai thu om kik ahih manin tua in Hillary vangkiam sak mahmah ahi hi.\nUS numei atamzaw in Hillary a vote sawm uh pen numei khangnolamte in muang nawn lo uh vote pialo uh hi. Nupite bek in vote hi. Wikileaks pu maban zong limci ta kha thei ding hi. -Gin P Khup\nBehlapna: Julian Assange pen 3 July 1971 in Townsville, Queensland, Australia ah piang a, kum 45 mi ahi hi. Editor-in-chief of WikiLeaks len hi a, a teenna khua pen Melbourne, Victoria, Australia ahi hi. Journalism lamsang ah pahtawina tampi ngah a, tuate lakah a min nei diak Sam Adams Award leh Martha Gellhorn Prize for Journalism cihte kihel hi. Nov. 2010 panin Sweden kumpi in “sexual assualts leh rape case” ngawhna bawl in, mat dingin wanted in ciamteh in, mat sawm den hi. Assage in Sweden in man leh a thupholakna hangin US kumpi tungah ap ding ci-in kibu kawikawi hi. Aug, 2012 panin Equador kumpi in bukna (asylum) pia in, Embassy of Ecuador, London, England, UK ah tu dong bucip den lai hi. Assange gumte leh WikiLeaks in Assage in USte’ kumpi leh kumpi tuamtuamte thuman lohna thusim tampi a pholak manin CIA ten numei nih zangin a hotel tun’na ah a giahpih dingin pia uh a, tua ten hong buan hi ci dingin Swedish numei nihte gel buitaw holh in, ngawhna man lo tawh thu bawl uh hi ci uh hi. Tu dong ngawhna neih “sexual assualt leh rape” case kilakhia nai lo hi (a cil in ngawhna 11 bang bawl khum uh a, a mawhna mu zo nai lo uh hi). UN in Sweden leh UK kumpi in mat dingin leitang zon in, a khumcip pen human rights palsat a, a kikhum hun sung teng huhna (liausum) a piak ding hi ci hi.\nUS kiteelna ah Clinton vangkiamsak pen Assage leh WikiLeaks hi kici leh kikhial lo ding hi. Politician leh uliante pen a gam vak ciangun hotel a tunna uh-ah numei kitah pen a ngeina zong ahi hi. Papi khinte nangawn a zin khia pakte kidek zo lo uh ahih leh Assage zong a khaikhai lai, angval buang ahih banah geh loh ahih manin tua numeite tawh kipawl kha mah dingin uphuai hi. Ahih hangin a tunga ngawhna khempeuh nial in, phuahtawm zuau bulom tang hi ci-in pang hi. Nitumna gam, Middles East gamhau pawl khat leh kumpi tuamtuam in a mat nop ahih manin ngawhna man leh man lo hiam kithei zo lo hi. 2010 pek panin thu kibawl a, tu dong kimawhpaih zo lo bel mawh dingin ka um zo nawn kei mai hi. Mawh takpi leh thongah kikhum khin dingin uphuai hi. Thang Khan Lian\nPrevious: Ei Sia Nennen Pawl ~ Rev. Zam Khat Kham\nNext: New Zealand ah 7.4 Magnitude hatna tawh zinling ~ ZD


url: =Thai, Nonthaburi ah mawtaw tuahsia, Myanmar gammi 3 si, adang mi 6 liam :: ZOMI DAILY\nposted on 12 January 2018 at 8:33 am Lomkholna: News, Sawltak, Thailand, World\nThai gamsung Nonthaburi ah Wednesday nitaklam in mawtaw tuahsia ahih manin, Myanmar gammi 3 sipah in adangzong mi 6 liamgawp cih The Nation pan kiza hi. Tua aliam te lakahzong mi 5 pen Quick Paint Co Ltd ah nasem in aom Myanmar gammi vive mah hi uh a, adang khatpa pen Thai gammi mawtawhawl ahihi.\nPolice te genkhiatna ah Bang Kruay District, Tambon Bang Khunkhong vengsung aom Nakhon In Road kici lamzikpi tungah Wednesday nitaklam 9:30pm hunpawl in atuahsia cihi.\nTua atuahsia mawtaw pen Pickup mawtaw te khat hi a, tua mawtaw sungah atuangte pen ahawlpa lobuang Myanmar gammi vive ahi uhhi.\nTua Pickup mawtaw pen Rama V Road lamzuanin atai laitak hi a, ahawlpa in hoihtak lenkip theilo “Lost Control” ahih manin, singkung khatleh meikhuam “lamp pole” khat taihmasa hi. Tuakhit ciangin lamzikpi ii alanglam ah kilawnkhia in, Sedan mawtaw khat taihphei sawnsawn hi.\nHih mawtaw tuahsiatna hangin asi Myanmar gammi tepen Sai Hongpai, Simira, Saimika cihciangbek kitheiphot hi. Adang aliam mi 6 tepen Phra Nangklao Hospital ah zatui bawlding in kipuak uhhi.\nHih Pickpu mawtaw in lamzikpi alanglam ah aphutkhak Sedan Driver pen kum 50 aphakhin Kwanyuen Laowaraphan kicikhat hi a, amahpen bangmah liamna omlo, tua Sedan Car tungah atuang Passenger tezong aliam kuamah omlo uhhi.\nThai Police te upmawhna ah atuahsia Pickup mawtaw pen apei kitam masa hiding ci uh a, tuaciangin Driver pa’n hoihtak Control theinawnlo ahih manin, atuahsia hiding ci uhhi.\nLamzikpi tungahzong mawtaw Brake asik ciangin ataalna “Skid Marks” pawlkhat kimuthei ahih manin, mawtawhawlpa in Brake sikgawp hiding cihi. Pickup Driver pazong zato kipuakphot ahih manin, Police te’n bangmah thudotna neithei nailo uhhi. Sawltak #zomidaily\nPrevious: A (9) Veina Zosiam Gospel nasepna Lawhcing\nNext: Myanmar, Phyu khua ah 6.0 Magnitude thahatna tawh zinling


url: =Bible Sunday pan Bible Day kici ta\nKawlgam ah Pawl namkim kigawmin August nipi thumna pen Bible Sunday ci-in thungetna, piakkhiatna le Lai Siangtho tawh kisai thupi taka kidemna, phatna la sakna tuamtuam a kizang den ahi hi. Hun khat lai in, Anglican (Church of the Province of Myanmar) in November kha in tuam zat uh hi. Sunday i cih hangin SDA in kiginni (sabbath ni) in zang uh hi. I kibat lohna tuamtuam a om hangin Lai Siangtho ah a kigawm Christian pawlpite in tua bang a Bible Sunday tuamzat ding sangin a kibang a zat ding hoih kisa zaw ahih manin kivaihawm khawm hi.\n1. A beisa kum 20 khawng a kipan Anglican (Church of the Province of Myanmar) pawlpi in a tuamin zang nawn loin, August nipi thumna ah zang suakta hi.\n2. SUNDAY icih ciangin Sabbath ni kikhawmte kihel lo zel ahih manin nipi ni bek hi lo, a thupi theithei a zat ding utna tawh BIBLE DAY kici hi. A huamkim ding deihna ahi hi. a nei tuam om lo ding deihna ahi hi. Min hanga thanemna a om loh ding deihna ahi hi.\n3. Tu in pawlpi tampi (Kawlzang ah tam phadiak) Bible Day pen kal khat sung zang uh a, tatsat loin Lai Siangtho sim uh hi. Nitak sim kikhop bawl uh hi. (Zanitakin Kawlpi pan phone tawh hong kihopih a, Pyidawtha khua kiang Samit Kwin ah nipi ni nitak a kipanin Piancilna a lian khat pan pan ciatciat in Lai Siangtho sim hi, hong kici hi. BIBLE DAY kalkhat sung Kawlpi dungsuk ah a tawm pen pawlpi 20 bangin tatsat lo Lai Siangtho simna nei den hi.) Lai Siangtho lo tawh leitungah bangmah KHO LO hi. BIBLE DAY pen Bible Society ading a bawl i hi kei a, ei ciat ading a bawl ihi hi.


url: =Innkuan mimal ki maingapna :: ZOMI DAILY\nInnkuan mimal ki maingapna\nposted on 6 October 2018 at 8:35 pm UTC+9:30 Lomkholna: Family, News, Siamsin\nInnkuan mimal ki maingapna sungah simzawhloh dongin thupha leh hamphatna om hi. Kipumkhatna leh kipanpihna te kimaingapna in hongpia hi. Innkuan mimal ki maingapna dingin:\n1. Pa in nu it ding hi. Nu in Pa zahtak limlim phot ding hi. Pasal in Zi thudong thei dingaa Zi inzong pasal thu mang limlim phot ding hi.\n2. Nu leh Pa te ta te muhna ah kitawnglo ding hi. Khat omloh kal in khat in a tate kiangah ki gensia ngeilo ding hi.\n3. Nu leh pa te khat peuhpeuh hawhna, vakna leh nasepna pan a hizongin a hehsa in innlam zuanlo ding hi. Hehmaisa in inn sunglutlo ding hi. Hehna leh vai senpi lohna te selsimphot ding hi. Tua in tate lungnuamsak hi.\n4. Nau zaw te in U zaw te a neulaipek mah pan in U ci in samsak pah ding hi. Nu leh Pa mahin pattah ding hi. A liatkhit ciangin U aw, naw aw cihsansan ding haksa sa thei hi. U te U cihdinglah zongsangvet lo, cihloh dinglah hilo a hihmanin atawpna ah ‘ki hopih nawnlo’ thei hi.\n5. Puan i leisak (na khatpeuhpeuh i piak) ciangin mikim a’ding leisak ding hi. Lei khat in i leizawh keileh ‘leikik ciang nang a’ding lei ding’ ci dingaa a kikciangin a kileisaklo mi a’ding tuamleisak takpi ding hi.\n6. A hihtheih leh Birthday bawlsak ding kisam hi. Birthday cake sese kisam lo hi. I huan zel aktui bekzongh tawh a hihkeileh sweet khat peuhpeuh tawh zongh kibawl thei hi. A minvawh ding cihna hilel hi.\n7. Inn sung tutkhopna munte ah ki ho tangtang ding hi. Nu leh a pa te in a kisapleh kampau panmasa ding hi. Camnuih zong khat veivei gending thupi mahmah hi.\n8. TV bekbek en, thukizakna lai te bekbek sim in innkuanpih te tawh i ki hopih kei leh ki maingapna kiam semsem hi. A tawpna ah a ki itlo tawh kibang thei hi.\n9. Nasep a tammahmah ta zongin, sangkah ding a sawngpai ding a thupi mahmah ta zongin innkuan annekkhop hun neizel ding hi. Kha khat ah khatvei peuhmah vaihawm hamtang ding hi. Annek laitak pen hoihlohna leh siamlohna te kithuhilhna mun in zangh khahetlo ding kisam hi.\n10. Ki maingapna dingin maitaina thupi mahmah hi. Inn kuansungah khat leh khat ki maitai ding, nuihmai dingaa mawhna te kimaisak takpi ding hi. Tua in kimaingapna hongpia thei hi.\nKi maingapna a omlo innkuan pen bulum theilo a hihmanin ih innkuansung ciat ki it bek hilo in a mimal mahmah kimaingap ciat ni. Siamsin Library\nPrevious: Power, Biakna, Zomi ~ Lian Tuang\nNext: ZAM Thupuak :: 07 Oct 18 (Zomi League & Idol vai)\nZawnna, Ngauna ihcih in bang a hihiam?\nMalaysia, Banting innsungah mi 4 thatin ahaltumpa kimanta


url: =Japan ah om Korea mite ~ Hau Za Cin :: ZOMI DAILY\nposted on 11 February 2016 at 10:25 am Lomkholna: Article, Hauzacin\nKum 1945 ma lam in Korea pen Japan te gamke khat in na om hi. Tua hun in Japan te in Korea te tampi nasem ding in na ciahpih uh hi. Tuate pawlkhat tuni in Japan gammi suak a (naturalize citizen), pawlkhat in South Korea passport len in pawlkhat North Korea mi hihna mah lenkip uh hi, ciin Roland Buerk, BBC News, Tokyo in gen hi.\nNu leh pa in a tate uh Chongryon kici sanginn, General Association of Korean Residents in Japan te in a phuat ah kahsak uh a, a deihna hang uh “Juche” kici ‘self-reliance’ – ei leh ei kikepzawhna thubullet ahi hi. Hih ei leh ei kikepzawhna thubullet pen North Korea kumpi masa President Kim Il-sung in a patkhiat hi. “A tate uh Korea mi hiden ding leh Korea minam hihna mangsaklo dingin deih uh hi” (they want their kids to learn to be a Korean, learn Korean ethnicity) ciin Deputy Headmaster Mr. Yun in gen hi.\nTua dingin Korea kumpi in sum millions tampi tawh huh den hi. Korea mi hihna a cih uh ciang Korea khanglui tangthu (history), Korea pau leh ngeina te ahi hi. Nitak sim in Korea khanglui ngeina lam lam in, music tumging te tum uh a, kiton a lamkhop khawng zong sinpah uh hi.\nSangkah ciangin Korea puan tawh kizem uh a, mite in muhnop sa in hoihsa uh hi. Ahi zongin khuasung ah a vak uh ciang, meileng ah a tuan uh ciang Japan te in en in munuam khollo uh a, maitai khollo uh hi. Ahang pen Korea sanginn te zong kumpi huhna pia khollo uh a, ahi zongin Japan sanginn te bel a free hihtuak hi. Kideidanna om hi a ci nuam uh ahi hi.\nKorea mi tu laitaka Japan ah khangnote ahite pen a nu leh pate uh North leh South Korea kikhen ma a pem ahih manun amau lungsim ah North leh South Korea kilamdanna omlo hi. A kigawm kik ding zong lamen uh a, amau tuammuhlo, a kibangin mu uh hi. Tua manin Korea ngeina lam (Korean Dance) leh tumging (Korean Traditional music instrument) te thupi bawl uh a, a late uh zong thupi sak mahmah uh hi (keep traditions of Korea).\nAmau a pen “Kei Korean hi ing” cih tawh na man ziaulo bilbel in, traditions pawlkhat – dance, music, music instrument, etc cih khawng na nei uh hi. Tua hikei leh bel, ‘kei zong Korean hi ing’ cito pak leng Korean kisuak mai ding hi a! No chance!!\nPrevious: US gamsung khualzinna pawlkhat – 40\nNext: Kha Thu ih Kimopzia a maan keileh kha-nin kivei ding


url: =Fear: Launa cihpen “False Evidence Apearing Real” :: ZOMI DAILY\nposted on 12 June 2018 at 10:18 pm Lomkholna: News, Siamsin\nLauna cihpen FEAR: ‘False Evidence Apearing Real’, ‘a omlo a manlo thu a taktak bangin hong ompak thu hilel hi’ kici hi. Sa sai ah na a sem papi khat om hi. A sasai uh pen ေရခဲေသတၱာ (refrigerator) vive tawh nasep na ahihi.\nA sa te uh tuivot bangin a vot singkuang te sungah ki koih zihziah den hi. Ni khat tua papi pa kamsiatna tawh sasai sungah kong kikhak nelh kha hi.\nNaitawh na a kisem a hihmahbangin a hang tuamtuam tawh zekai kha ahihman in kong ki khak nelh hi. Pusuak khia thei nawnlo hi. A honding misam in a otot hangin a pualam pan in kuamah in za nawnlo hi. A huhding kua mah pai nawnlo hi. A ngaihsutna sungah ‘aw kei ေရခဲေသတၱာ sungah a om ka hive maw’ ci in laumahmah hi.\nZantha pai in hisungah om leng a siding ka hihi ci in launa leh upna tawh kidim hi. Tuabang tengtawh nai thumsung ding bang tua inn sungah om hi. Nitak ciangin kaamphatna tawh a lawmte khat a thupi mahmah sumsazian nusia kha ahihmanin tua innsungah hong pai hi. Tua nu in zongh lamet loh pi in sa sai sungah a naseppih pa mu hi.\nA et leh a khut a khe khauh cip khinta hi. A khutte tuikhal bangin vot kilkel hi. Khua phawk nawnlo hi. Zato ah a manlangtak in puak uh hi. A lungtang bek a na khawlnai lo hiaa a sivui sungah site a pai nawnlohna mu uh hi. A khuakbu te a khalh na ding minute tawmno bek kisam lai ahihna siavuante in ngen hi.\nSiavuan te bawlsiamna hangin dam kik sam hi. A lawmte in lamdangsa mahmah uh hi. Banghang hiamcih leh tua inn sung pen ေရခဲေသတၱာ bangin a kizatloh zawh kha 3 val khin ahihman ahihi. Papi pa in a kizanglai, a vot lai mah sa in lau hi. Mite in zongh lamdangsa bek hilo in umzolo phial uh hi. Tua mipa awkna inn leh a veng a paamte inn ii a lumna leh a votna a kikim hilel hi. Khua votna in mipa a sia sak hilo aa a lungsim sungah upna leh launa in a thatlum dektak ahihi.\nKi honkhia lo hileh a votlo pi mahin a votna aa te mahbang in a keugaw ding ahihi. Tuabangaa upna leh launa in silesa keusak, si san khalsak, khuakbu ngaihsutna susia bek hilo in a mi mahmah a that thei ahihi. Laulohna leh upna man a nei hileh tua mipa si vet lo ding hi. Siamsin Library\nPrevious: Guihtheih khamtheih tawh kisai pilna piakna kinei